TABOLEIRO DO DEPARTAMENTO DE LATÍN DO IES ESPIÑEIRA (BOIRO, A CORUÑA): 2010\nCULTURA CLÁSICA: Presentación para explicar como hai que face-las redaccións.\nCOMO FACER UNHA REDACCIÓN\nPublicado por FragaLatin ás 12:10 Ningún comentario:\nCCL: TAREFA PARA LUNS 20 DE DECEMBRO\nOBXECTIVO: traballa-los contidos vistos na aula o mércores 15 de decembro de 2010.\n1. Subir á conta de SLIDESHARE a presentación que se entregou coma traballo da 1ª avaliación.\n1.1. A presentación só será visible para o/a seu/súa autor/a.\n1.2. A presentación non poderá ser descargada.\n1.3. A presentación deberá ir acompañada dunha descripción.\n2. Enviar a URL da presentación ó correo do departamento.\nPRAZO: ata luns 20 de decembro de 2010.\nPublicado por FragaLatin ás 12:38 Ningún comentario:\nInfórmase ós/ás alumnos/as de Latín II, Latín I, Grego I e Cultura Clásica de 4º de ESO que mañá luns 13 de decembro non haberá clase destas asignaturas.\nPublicado por FragaLatin ás 19:44 Ningún comentario:\nCCL: P.A. 01-12-2010\nOBXECTIVO: aprender a subir unha presentación de impress ó recurso SLIDESHARE.\n* Baixar presentación da conta de BSCW\n* Subir presentación a conta de SLIDESHARE (distintas posibilidades: aberta a todos, restrinxida, con permisos para descargar, etc.)\n* Incrustar código HTML no blog.\nCCL: TRABALLO DA 1ª AVALIACIÓN\nTRABALLO 1º AVALIACIÓN\nPublicado por FragaLatin ás 19:13 Ningún comentario:\nCCL: PROGRAMACIÓN AULA MÉRCORES 24 DE NOVEMBRO\nA programación de aula prevista para o mércores 24 de novembro é a seguinte:\nrevisión e mellora das presentacións feitas na clase anterior;\n(se houbese tempo) aprenderemos a subir esas presentacións á nosa conta de SLIDESHARE.\nLATÍN I E LATÍN II: DATAS CONTROIS DE LECTURA DE EUTROPIO\nNa mensaxe anterior hai un erro na última data. O calendario correcto é o seguinte:\nVenres 19 de novembro: proba de lectura do libro I de Eutropio (só para Latín I).\nVenres 26 de novembro: proba de lectura do libro II de Eutropio (Latín I e Latín II).\nMércores 22 de DECEMBRO: proba de lectura do libro III de Eutropio (Latín I e Latín II).\nPublicado por FragaLatin ás 09:39 Ningún comentario:\nLATÍN II E LATÍN I: DATAS CONTROIS LECTURA EUTROPIO\nMércores 22 de novembro: proba de lectura do libro III de Eutropio (Latín I e Latín II)\nPublicado por FragaLatin ás 09:34 Ningún comentario:\nLATÍN II: DATAS 1º PARCIAL 1ª AVALIACIÓN\nAs datas do 1º parcial da 2ª avaliación de Latín II quedan como estaban previstas inicialmente:\nmércores 10 de novembro: morfoloxía e relectio.\nvenres 12 de novembro: control traducción.\nQuedan, xa que logo, ANULADOS os cambios acordados previamente na aula.\nPublicado por FragaLatin ás 09:38 Ningún comentario:\nCCL: PROBA IMPRESS MÉRCORES 17 DE NOVEMBRO\nA proba práctica sobre o uso do IMPRESS que estaba prevista para o mércores 10 de novembro, queda aprazada para MÉRCORES 17 DE NOVEMBRO.\nO exercicio segue a consistir no mesmo que se indicaba na comunicación anterior, pero ademais hai que engadir:\nun fondo ás diapositivas (de calquera tipo)\nefectos ó esquema inicial\nefectos para a transición das diapositivas.\nLembrade que ANTES do MARTES 16 DE NOVEMBRO debedes subi-lo resumo en modo esquema cos contidos tratados na aula sobre Roma. Isto é moi importante.\nPublicado por FragaLatin ás 18:07 Ningún comentario:\nLATÍN II: CLASE LUNS 27 AULA 2.12\nLémbrovos que a clase do luns 27 de setembro será xa na aula 2.12 (aula habitual para a asignatura).\nPublicado por FragaLatin ás 11:45 Ningún comentario:\nLATÍN II: MODIFICACIÓN EXAME 29 DE SETEMBRO\nLémbrovos que na clase de hoxe acordamo-la modificación da data da proba de repaso da morfoloxía nominal que tiñamos prevista para mércores 29 de setembro e que pasa a venres 1 de outubro.\nPublicado por FragaLatin ás 10:58 Ningún comentario:\nLATÍN I: CLASE VENRES 24 EN AUDIOVISUAIS 2\nAvísovos de que a clase de mañá venres 24 de setembro terémola na aula de audiovisuais 2.\nGREGO I: CLASE VENRES 24 EN LÁCTEOS 2 (AUDIOVISUAIS 2)\nAvísovos de que a clase de mañá venres 24 de setembro, a 5ª hora, terémola na aula de Lácteos (ou Audiovisuais) 2.\nPublicado por FragaLatin ás 17:06 Ningún comentario:\nLATÍN II: CLASE VENRES 24 SETEMBRO EN LÁCTEOS 2\nLembrade que a clase de mañá venres 24 (ás 8:30) terémola na aula de lácteos 2 e non na 2.12.\nPublicado por FragaLatin ás 17:04 Ningún comentario:\nLATÍN II: NOVAS DATAS PARA ENTREGAS DE TRABALLOS\nPrégase ás alumnas que revisen o calendario do departamento para que saiban as datas de entrega dos traballos de literatura latina sobre historiografía e épica.\nLATÍN II: CLASE DE MÉRCORES 22 DE SETEMBRO\nA clase de Latín II do mércores 22 de setembro será na aula de Audiovisuais 1 (ou 2).\nPublicado por FragaLatin ás 16:56 Ningún comentario:\nRESULTADOS DAS ENQUISAS DE PRÁCTICA DOCENTE DE GREGO I E LATÍN I\nInfórmase ás alumnas de que xa poden ve-los resultados das enquisas que se fixeron ó final do curso 2009-10 nas asignaturas de Latín I e Grego I.\nAproveito para vos agradecer, de novo, a vosa colaboración e sinceridade nas respostas.\nGREGO I: http://latincazalla.blogspot.com/2010/09/grego-i-resultados-da-enquisa-de.html\nLATÍN I: http://latincazalla.blogspot.com/2010/09/latin-i-resultados-da-enquisa-de.html\nGREGO I: RESULTADOS DA ENQUISA DE PRÁCTICA DOCENTE CURSO 2009-10\nPublicado por FragaLatin ás 10:59 Ningún comentario:\nLATÍN I: RESULTADOS DA ENQUISA DE PRÁCTICA DOCENTE CURSO 2009-10\nPublicado por FragaLatin ás 10:57 Ningún comentario:\nCULTURA CLÁSICA: RESULTADOS DA ENQUISA SOBRE A ASIGNATURA\nInfórmase ós/ás alumnos/as de Cultura Clásica de 4º de ESO do curso 2009-2010 de que poden ve-los resultados da enquisa realizada ó final do curso. Aproveito para agradece-la vosa colaboración.\nPublicado por FragaLatin ás 21:52 Ningún comentario:\nCULTURA CLÁSICA: ENQUISA DE PRÁCTICA DOCENTE CURSO 2009-10\nPublicado por FragaLatin ás 13:51 Ningún comentario:\nLATÍN II: PUBLICACIÓN ENQUISA PRÁCTICA DOCENTE CURSO 2009-2010\nInfórmase os/as alumnos/as de Latín II do curso 2009-10 de que xa poden ve-los resultados da enquisa sobre aspectos xerais da asignatura, realizada ó final do curso. Quixera aproveitar de novo para agradece-la colaboración dos/as alumnos/as que participaron.\nENQUISA LATÍN II CURSO 2009-10: http://latincazalla.blogspot.com/2010/09/latin-ii-enquisa-practica-docente-curso.html\nPublicado por FragaLatin ás 11:42 Ningún comentario:\nLATÍN II: ENQUISA PRÁCTICA DOCENTE CURSO 2009-10\nPublicado por FragaLatin ás 11:34 Ningún comentario:\nRECORDATORIO DE DATAS DE EXAMES\nTódolos exames deste departamente hanse celebrar xoves 2 de setembro nos seguintes horarios:\nCultura Clásica de 4º de ESO: 9:30 a 10:30.\nLatín I de 1º de bacharelato: 10 a 11:30.\nLatín II de 2º de bacharelato: 10 a 11:30.\nPublicado por FragaLatin ás 22:47 Ningún comentario:\nBORRADOR DA PROGRAMACIÓN DE CULTURA CLÁSICA PARA 4º DA ESO CURSO 2010-11\nProgramación de Cultura Clásica de 4º da ESO\nPublicado por FragaLatin ás 20:23 Ningún comentario:\nBORRADOR DA PROGRAMACIÓN DE GREGO I PARA O CURSO 2010-11\nCURSO 2010-11: PROGRAMACIÓN LATÍN II\nBorrador da programación de Latín II para o curso 2010-11.\nPublicado por FragaLatin ás 18:08 Ningún comentario:\nLATÍN II: EXAME DE SETEMBRO\nEste departamento dispón que o exame de setembro constará das seguintes partes:\n1. Morfoloxía: proba que seguirá o modelo das probas realizadas durante o curso, pero coa seguinte modificación: queda excluída a pregunta relativa á identificación das construcións explicadas en oracións feitas na clase. Lémbrase que é preciso obter polo menos 4 puntos sobre 10 para poder facer media e aproba-la asignatura.\n2. Tradución: a proba de tradución seguirá o modelo das probas feitas durante o curso. Ademais engadirase unha pregunta sobre literatura (na que o/a alumno/a pode escoller unha de dúas opcións propostas), para que os/as alumnos/as que queiran poidan mellora-la cualificación do apartado de literatura (gárdase do curso o 0,75 obtido pola elaboración dos resumos e presentacións).\n3. RELECTIO: na proba de setembro non haberá proba de relectio.\nSe houbera calquera dúbida sobre o disposto, por favor poñédevos en contacto comigo a través do correo electrónico.\nPublicado por FragaLatin ás 15:43 Ningún comentario:\nLATÍN II: CLASES DO MES DE XUÑO\nO horario establecido polo centro para as clases de preparación de selectividad de Latín II é os xoves 03 e 10 de xuño a 1ª hora (08:30). Na sesión de xoves 03 de xuño a programación de aula é a seguinte:\n1.remata-la corrección do texto pendente da última sesión.\n2.seguir coa tradución do texto 31 de Eutropio.\nDurante as tres primeiras semanas de xuño, agás mércores, o resto dos días o profesor segue estando á disposición dos/as alumnos/as na hora de clase. Tamén estou a vosa disposición a través do correo electrónico, onde me podedes deixar traducións para corrixir ou expoñer dúbidas.\nFinalmente, prégase que, se algún de vos non vai vir este xoves, mo comuniquedes.\nPublicado por FragaLatin ás 15:32 Ningún comentario:\nLATÍN II: PROBA DE SETEMBRO\nInfórmase ós/ás alumnos/as que teñen o Latín II pendente para setembro, de que ó longo desta semana ou, como moi tarde, ó longo da semana vindeira hei sacar un anuncio cos contidos da proba extraordinaria de setembro.\nPublicado por FragaLatin ás 16:18 Ningún comentario:\nGREGO I: MODIFICACIÓN DATAS DO 2º PARCIAL DA 3ª AVALIACIÓN\nInfórmase ás alumnas de Grego I de que se acepta a modificación de datas proposta para o 2º parcial da 3ª avaliación, quedando a distribución das probas como segue:\n1. xoves 17 de xuño de 2010: 1ª parte do 2º parcial.\n2. venres 18 de xuño de 2010: 2ª parte do 2º parcial.\nPublicado por FragaLatin ás 15:29 Ningún comentario:\nLATÍN II: REVISIÓN CUALIFICACIÓNS FINAIS\nTras revisa-las cualificacións finais e en aplicación estrita do disposto na programación, este departamento resolve:\n1. modifica-la cualifiación da alumna Alba Trashorras de 7 a 8, segundo a seguinte fórmula: cualif. 3ª aval. (8) x 0,85 + 0,75 = 7,55 > 8.\n2. modifica-la cualificación da alumna Lara Lozano de 8 a 9, segundo a seguinte fórmula: cualif. 3ª aval. (9) x 0,85 + 1,35 = 9.\n3. modifica-la cualificación do alumno Diego González de 5 a 6, segundo a seguinte fórmula: cualif. 3ª aval. (5,65) x 0,85 + 1,5 = 6,3 > 6.\nEstas cualificacións poden ser melloradas segundo os resultados do exame final da 3ª avaliación.\nLATÍN I: CUALIFICACIÓNS 1º PARCIAL 3ª AVALIACIIÓN\nPara vérde-las cualificacións do 1º parcial da 3ª avaliación de Latín I pinchade aquí.\nPublicado por FragaLatin ás 12:19 Ningún comentario:\nGREGO 01: TEXTOS PARA EXAME DE XOVES 20 DE MAIO\nAta a lección 09 os textos que entran son os que pechan as unidades didácticas.\nNa lección 10 entra o texto das páxinas 140/141, liñas 5 a 16.\nNa lección 11 entra o texto das páxinas 154/155, liñas 9 a 27.\nNa lección 12 entra o texto sinalado na clase de xoves 13 de maio.\nPublicado por FragaLatin ás 20:11 Ningún comentario:\nLATÍN: CUALIFICACIÓNS FINAIS\nTrala realización do 1º parcial da 3ª avaliación e de tres probas de tradución neste mes de maio, tendo en conta o traballo e adicación á asignatura mostrada por algúns alumnos/as, e en aplicación dos criterios de avaliación recollidos na programación, este departamento resolve:\n1. que os seguintes alumnos/as obteñen a seguinte cualificación final na asignatura de Latín II:\nDiego García: APROBADO (5)\nLara Lozano: NOTABLE (8)\nAlba Trashorras: NOTABLE (7)\n2. que os/as alumnos/as mencionados/as na listaxe anterior poden e deben face-las probas pendentes para subiren nota.\n3. que os/as alumnos/as non mencionados na listaxe anterior teñen que face-las probas pensentes na súa integridade, para poderen ser avaliados segundo o establecido na programación.\nLémbrase, finalmente, que os alumnos/as mencionados/as na listaxe anterior non quedan exentos de asistir a clase.\nPublicado por FragaLatin ás 19:49 Ningún comentario:\nCULTURA CLÁSICA: EXEMPLO DE PÁXINA WEB PARA O TRABALLO DE FIN DE CURSO\nSeguidamente dóuvo-la ligazón para que accedades á páxina web que fixen coma exemplo do que quero que fagades dentro do traballo de fin curso.\nPáxina de exemplo.\n(Tamén podes acceder dende estoutra páxina).\nPublicado por FragaLatin ás 19:29 Ningún comentario:\nLATÍN II: CUALIFICACIÓNS 1º PARCIAL 3ª AVALIACIÓN\nXa podedes consulta-las cualificacións do 1º parcial da 3ª avaliación pinchando aquí.\nPublicado por FragaLatin ás 13:52 Ningún comentario:\nLATÍN II: ALUMNOS/AS QUE LIBERAN PARTE DA MATERIA TRALO 1º PARCIAL DA 3ª AVALIACIÓN\nEn vista dos resultados acadados no 1º parcial da 3ª avaliación e para axudar no final de curso ós/ás alumnos/as que ó longo destes meses veñen traballando dun modo constante en tódolos eidos da asinatura de Latín II, o departamento dispón que:\n1. quedan exentos da proba de RELECTIO para o 2º parcial os/as alumnos/as: Diego García, Lara Lozano e Alba Trashorras.\n2. queda exenta da proba de morfoloxía para o 2º parcial a alumna Lara Lozano.\nAdemais infórmase de que en función dos resultados que se acaden nas próximas dúas probas de tradución a realizar venres 07 e 14 de maio respectivamente, é posible que se saque unha nova listaxe con alumnos/as exentos/as da tradución no 2º parcial.\nPublicado por FragaLatin ás 15:49 Ningún comentario:\nLATÍN II: SOBRE OS TEXTOS DE FEDRO\nDespois de valora-la petición que os/as alumnos/as de Latín II fixestes o pasado venres 16 de abril, decidín deixar de traducir na aula os textos de Fedro. A partir deste momento só traduciremos textos de Eutropio, tanto na casa como na aula. Así pois, a vindeira sesión de tradución na aula non seguiremos co texto 003_02 de Fedro, senón que traducirémo-lo texto 024 de Eutropio, que estaba previsto para entregar o xoves 22. Ademais, proximamente recibiredes un correo cos novos textos de Eutropio para traducirdes.\nPublicado por FragaLatin ás 19:00 Ningún comentario:\nCULTURA CLÁSICA: PRESENTACIÓN DO CURSO 2010-2011\nPublicado por FragaLatin ás 11:55 Ningún comentario:\nLATÍN II: EXAME DE LITERATURA\nLémbrase ós/ás alumnos/as que se acordara reparti-los 1,5 puntos que corresponden ó apartado de literatura do seguinte xeito:\n*0,75 pola realización dos traballos e presentacións,\n*ata 0,75 máis a través da realización dun exame sobre os contidos teóricos dos aspectos tratados.\nOs/as alumnos/as que desexen realiza-la proba teórica poderán facelo tódolos luns entre o vindeiro 19 de abril e ata o 17 de maio inclusive, no tempo do recreo, previo aviso ó profesor durante a semana anterior.\nO exame consistirá en dúas preguntas das cinco tratadas durante o curso, das que o/a alumno/a escollerá unha para contestar.\nPublicado por FragaLatin ás 18:43 Ningún comentario:\nLATÍN II: SOBRE A GRAMÁTICA DE LATÍN NO EXAME DA PAAU\nA falta de confirmación definitiva, parece que NON se permite usa-la gramática de latín nos exames da PAAU (selectividade). En contra do que vos dicía no anterior correo, parece que en Galicia non está permitido o uso do resumo de gramática que acompaña ó dicionario. Así pois, na terceira avaliación NON se permitirá o uso da mesma nos exames ou probas de tradución.\nEn relación coa posibilidade de utilizar ou non a gramática de latín que acompaña ó dicionario no exame da PAAU (selectividade), un compañeiro profesor de latín infórmame de que si está permitido o seu uso. Sen embargo na páxina oficial do CIUGA (Comisión Interuniversitaria de Galicia) non vén ningunha información ó respecto. Así pois, sigo pendente de poder confirmar este aspecto concreto dun modo definitivo.\nPublicado por FragaLatin ás 14:11 Ningún comentario:\nLATÍN I: CORRECCIÓN CUALIFICACIÓNS 2ª AVALIACIÓN\nInfórmase ás alumnas de que se detectaron algúns erros nas cualificacións medias da 2ª avaliación. Despois de seren corrixidos, para ve-las cualificacións correctas pincha AQUÍ.\nPublicado por FragaLatin ás 13:22 Ningún comentario:\nCCl: ENTREGA DE LIBRETAS PARA 2ª AVALIACIÓN\nLémbrase ós/ás alumnos/as que o luns 22 de marzo teñen que entrega-las libretas para a súa avaliación.\nPublicado por FragaLatin ás 16:11 Ningún comentario:\nLATÍN I: CUALIFICACIÓNS 2º PARCIAL 2ª AVALIACIÓN\nInfórmase ás alumnas de Latín I de que xa poden consulta-las cualificacións obtidas no 2º parcial da 2ª avaliación premendo AQUÍ.\nCCl: TRABALLO Nº 17\nOla, xa tedes no foro a proposta de reflexión para o traballo nº 17. Lede ben o enunciado e ánimo!\nPublicado por FragaLatin ás 12:50 Ningún comentario:\nLATÍN II: CUALIFICACIÓNS 2º PARCIAL 2ª AVALIACIÓN\nInfórmase ós/ás alumnos/as de que xa poden consulta-las cualificacións obtidas no 2º parcial da 2ª avaliación (pincha aquí).\nGREGO I: NOTA INFORMATIVA SOBRE O EXAME (MOI IMPORTANTE)\nLémbrase ás alumnas de Grego I que:\nno exame de luns 15 se ha incluir a pregunta de tradución de texto. Os textos desta pregunta son os traducidos polas alumnas e corrixidos na aula das leccións 01 a 08.\na materia do exame de morfoloxía son os contidos dados na clase das leccións 01 a 09.\npara o exame de martes 16 entran os exercicios feitos na clase ata venres 12 de marzo das leccións 01 a 09.\nPublicado por FragaLatin ás 10:38 Ningún comentario:\nCCL 4º ESO: TRABALLO OBRIGADO Nº 16\nTedes no voso foro os contidos do TRABALLO OBRIGADO nº 16, que debedes facer antes de luns 15 de marzo.\nPublicado por FragaLatin ás 16:35 Ningún comentario:\nLATÍN I: SAÍDA Ó TEATRO MARTES 09 DE MARZO\nLémbrase ás alumnas de Latín I que para poderen asistir ó teatro o martes 09 de marzo é preciso que entreguen previamente a autorización asinada polos seus titores legais. De non ser así, lémbrase que a/as alumna/as non poderá/n asistir á representación teatral.\nLATÍN II: RECORDATORIO DE CONTROL DE LECTURA\nLémbrase ós/ás alumnos/as de Latín II que mañá venrés se realizará a proba de lectura da comedia Anfitrión de Plauto, como estaba previsto.\nPublicado por FragaLatin ás 20:46 Ningún comentario:\nGREGO I: CUALIFICACIÓNS 1º PARCIAL 2ª AVALIACIÓN\nInformamos ás alumnas de Grego I de que xa poden ve-las cualificacións acadadas no 1º parcial da 2ª avaliación (para ve-las cualificacións pincha AQUÍ ou na ligazón correspondente na páxina de Grego I).\nPublicado por FragaLatin ás 16:17 Ningún comentario:\nLATÍN I: CUALIFICACIÓNS 1º PARCIAL 2ª AVALIACIÓN\nAs alumnas de Latín I xa poden acceder ás súas cualificacións do 1º parcial da 2ª avaliación pinchando nesta ligazón\nou ben dende a ligazón "cualificacións" do menú da páxina web de latín I.\nPublicado por FragaLatin ás 10:30 Ningún comentario:\nLATÍN II: MODIFICACIÓN DATA CONTROL DE LECTURA\nLémbrase ós/ás alumnos/as que o test de lectura da obra Anfitrión de Plauto queda posposto para venres 19 de febreiro.\nLémbraselles tamén que teñen a guía de lectura e o cuestionario correspondente á súa disposición dende o día 30 de decembro de 2009 (accesible dende a súa conta de SLIDESHARE).\nCCl 4º ESO: Traballo final sobre a lección 2ª.\nOla, xa tedes no foro o guión cos contidos e requisitos que teñen que presenta-los traballos finais sobre a lección 2ª.\nLATÍN II: CUALIFICACIÓNS 1º PARCIAL 2ª AVALIACIÓN\nInfórmase ós/ás alumnos/as de que xa poden ve-las cualificacións do 1º parcial da 2ª avaliación pinchando na seguinte ligazón\nou ben dende a ligazón permanente da súa páxina web.\nXa se poden ver as cualificacións do 1º parcial da 2ª avaliación (pinchade na ligazón).\nPublicado por FragaLatin ás 16:30 Ningún comentario:\nGREGO I: DATA FINAL PARA ENTREGA TRABALLO DE CURSO\nA data final para a entrega do traballo proposto ás alumnas para o presente curso queda fixada para o luns 12 de abril de 2010. Lémbrase que o traballo será avaliado segundo o establecido no guión orientativo.\nPublicado por FragaLatin ás 10:41 Ningún comentario:\nLATÍN I E GREGO I: MODIFICACIÓN DATAS 2º PARCIAL 2ª AVALIACIÓN\nInfórmase ás alumnas de Latín e Grego I das novas datas do 2º parcial da 2ª avaliación:\n1ª parte: luns 15 de marzo de 2010.\n2ª parte: martes 16 de marzo de 2010.\n1ª parte: mércores 17 de marzo de 2010.\n2ª parte: xoves 18 de marzo de 2010.\n1.que estas modificacións se fan para adapta-las datas da avaliación á excursión dos/as alumnos/as de 1º de Bacharelato.\n2. que estas datas son as definitivas.\nPublicado por FragaLatin ás 10:04 Ningún comentario:\nCULTURA CLÁSICA: Presentación para explicar como h...\nLATÍN I E LATÍN II: DATAS CONTROIS DE LECTURA DE E...\nLATÍN II E LATÍN I: DATAS CONTROIS LECTURA EUTROPI...\nGREGO I: CLASE VENRES 24 EN LÁCTEOS 2 (AUDIOVISUAI...\nRESULTADOS DAS ENQUISAS DE PRÁCTICA DOCENTE DE GRE...\nGREGO I: RESULTADOS DA ENQUISA DE PRÁCTICA DOCENTE...\nLATÍN I: RESULTADOS DA ENQUISA DE PRÁCTICA DOCENTE...\nCULTURA CLÁSICA: RESULTADOS DA ENQUISA SOBRE A ASI...\nCULTURA CLÁSICA: ENQUISA DE PRÁCTICA DOCENTE CURSO...\nLATÍN II: PUBLICACIÓN ENQUISA PRÁCTICA DOCENTE CUR...\nBORRADOR DA PROGRAMACIÓN DE CULTURA CLÁSICA PARA 4...\nBORRADOR DA PROGRAMACIÓN DE GREGO I PARA O CURSO 2...\nGREGO I: MODIFICACIÓN DATAS DO 2º PARCIAL DA 3ª AV...\nCULTURA CLÁSICA: EXEMPLO DE PÁXINA WEB PARA O TRAB...\nLATÍN II: ALUMNOS/AS QUE LIBERAN PARTE DA MATERIA ...\nLATÍN II: SOBRE A GRAMÁTICA DE LATÍN NO EXAME DA P...\nGREGO I: NOTA INFORMATIVA SOBRE O EXAME (MOI IMPOR...\nGREGO I: DATA FINAL PARA ENTREGA TRABALLO DE CURSO...\nLATÍN I E GREGO I: MODIFICACIÓN DATAS 2º PARCIAL 2...


A Ministra garante a continuidade da central térmica das Pontes - Terrachaxa.com\nA Ministra garante a continuidade da central térmica das Pontes\nO Goberno de España garante a continuidade da central térmica das Pontes. Esta foi a principal conclusión da reunión que mantiveron, na sede do Ministerio de Transición Ecolóxica, a ministra, Teresa Ribera, e o alcalde das Pontes, Valentín González Formoso.\nAsí o confirmou o rexedor pontés á saída dunha reunión que cualificou como “produtiva e tranquilizadora”, na que Ribera lle trasladou o compromiso do Goberno de España de que as centrais térmicas que cumpran coas normativas medioambientais europeas seguirán en funcionamento.\nGonzález Formoso aclarou que na planta de Endesa nas Pontes, a compañía está acometendo un investimento sen precedentes de 220 millóns de euros para reducir de forma drástica as súas emisións e adaptarse ás esixencias da lexislación europea.\n“A mensaxe de tranquilidade que me transmite a ministra é absoluta. Precisamente As Pontes é o exemplo das centrais térmicas que neste país van a facer os seus deberes e a propia empresa está facendo unha inversión multimillonaria para cumprir coa normativa europea de emisións”, afirmou González Formoso, que detallou que esta importante transformación é para adaptarse non só á normativa que entra en vigor en xaneiro de 2020, senón á normativa que xa prepara a UE para para as vindeiras décadas. “Mentres as centrais térmicas cumpran a normativa europea terán futuro”, afirmou o alcalde.\nPola súa banda, o presidente do comité de empresa da factoría pontesa, Luis Varela, que acompañou a González Formoso nesta reunión, apuntou que “ímonos coa sensación de que podemos estar tranquilos porque a empresa está facendo os deberes no noso centro”.\nEtiquetas As PontesCentra térmicaMinistra\nAnterior A Virxe do Pilar de Zaragoza\nSeguinte Tempo de anécdotas


O risco de contaxio é extremo en toda España, que supera os corenta mil contaxios diarios | Noticias de Galicia | CRTVG\nPublicado o 23/01/2021 21:54\nA curva de contaxios non deixa de subir en toda España, que supera os 40 mil contaxios diarios e ten unha incidencia acumulada por riba dos 800 casos por cada cen mil habitantes. Unhas cifras que elevan a presión hospitalaria en comunidades como a valenciana, que suma nun só día 54 falecidos, máis de 6.000 positivos e 600 enfermos críticos.\nAnte a posibilidade de colapso sanitario, o Goberno valenciano ampliou as restricions: Mantén o peche perimetral da comunidade, cerrou bares e restaurantes e ultima un decreto para prohibir as reunións de non conviventes en domicilios.\nSituación criticia tamén en Andalucia, con 88 falecidos e máis de 7.700 casos novos nunha xornada. Soben os positivos tamén en Euskadi e Navarra. Castela e León bate a súa marca con 3.200 casos nas últimas 24 horas.\nEn Segovia, que é a provincia coa incidencia de covid máis alta de toda España, a pobación está chamada a cribados masivos.\nA incidencia é tamén moi alta nas illas Baleares, que estrean restricións este sábado. Eivisa permanece pechada de xeito perimetral. Formentera adiantou o toque de queda ás dez e pechou o interior de bares e restauranres.\nOs indicadores son preocupantes en todo o terrirrorio: Murcia suspendeu toda a actividade asistencial e cirúrxica non urxente e na Rioxa tiveron que ampliar as camas de UCI.


Devin Harris - Wikipedia, a enciclopedia libre\nDevin Lamar Harris, nado o 27 de febreiro de 1983 en Milwaukee, Wisconsin, é un xogador profesional estadounidense de baloncesto. Cos seus 1,91 m de estatura pode xogar tanto de base como de escolta.\n27 de febreiro de 1983 (37 anos)\n2004 / Rolda: 1 / Elección: 5\nXogou durante tres anos na Universidade de Wisconsin. Na súa primeira tempada fíxose rapidamente co posto de titular, levando ao seu equipo a conseguir o campionato da Big Ten Conference, compartido con Illinois, Indiana e Michigan State, despois de que o ano anterior quedaran na novena posición. No seu segundo ano repetiron título de conferencia, e se clasificaron para os oitavos de final da NCAA, caendo ante Kentucky.\nXa no seu terceiro ano estivo entre os mellores universitarios do país, sendo elixido no segundo quinteto All American. Tras esa tempada, declarouse elixible para o Draft da NBA.\nFoi elixido na quinta posición da primeira rolda do Draft da NBA de 2004 polos Washington Wizards, equipo que xa tiña un acordo previo cos Dallas Mavericks para o traspaso deste jugador e de Jerry Stackhouse e Christian Laettner a cambio de Antawn Jamison e unha cantidade de diñeiro. Na súa primeira tempada asinou 5,7 puntos e 2,2 asistencias por partido, ademais de rematar segundo na clasificación de roubos de balón en 48 minutos. Foi nomeado Rookie do mes en novembro, e participou no Rookie Challenge, o partido de novatos do All-Star Weekend da NBA 2005.\nMellorou a súa achega ofensiva na súa segunda tempada, pasando a anotar 9,9 puntos por partido, a pesar de perderse máis de 25 partidos por lesión. Na súa terceira tempada afianzouse no seu xogo, e proporcionou 10,2 puntos e 3,7 asistencias, saíndo de titular na maioría dos partidos.\nHarris cos Nets.\nO 19 de febreiro de 2008 foi traspasado aos New Jersey Nets, xunto a Keith Van Horn, Trenton Hassell, DeSagana Diop, Maurice Ager, 3 millóns de dólares e dúas futuras eleccións do draft (2008 e 2010), a cambio de Jason Kidd, Malik Allen e Antoine Wright. Harris, nese intre, foi considerado coma o futuro da franquía de New Jersey. No seu debut na casa contra os Milwaukee Bucks, anotou 16 puntos e repartiu 5 asistencias en 21 minutos de xogo.\nO 7 de novembro de 2008, Harris logrou a súa marca persoal de 38 puntos contra os Pistons, no día do debut de Allen Iverson como xogador da franquía de Detroit. Melloraría esa marca o 30 de novembro con 47 puntos contra os Suns, na primeira vitoria dos Nets en Phoenix dende 1993. O 19 de decembro, no primeiro partido que Dallas e New Jersey xogaban no Izod Center tras o intercambio entre os dous equipos, Harris anotou 41 puntos e repartiu 13 asistencias, a súa mellor marca da tempada ata entón. O 29 de xaneiro de 2009, Devin Harris foi nomeado coma reserva para o All Star Game da NBA. Era a primeira vez que Harris era chamado a ser All-Star na súa traxectoria. O 23 de febreiro de 2009, nun partido contra os 76ers, Harris anotou unha tripla sobre a bucina dende o medio do campo para darlle a vitoria ao seu equipo por 98-96.\nO 23 de febreiro de 2012, Harris foi traspasado xunto ó rookie Derrick Favors, dúas eleccións do Draft e 3 millóns de dólares ós Utah Jazz a cambio de Deron Williams.\nO 11 de xullo de 2012, Harris foi traspasado ós Atlanta Hawks a cambio de Marvin Williams.\n↑ ESPN.com Harris makes presence felt in Nets debut\n↑ ESPN.com Harris has field day at stripe as Nets hand Pistons 1st loss in Iverson's debut\n↑ ESPN.com Harris scores career-high 47 as Nets win in Phoenix for first time since '93\n↑ ESPN.com Hornets' West makes All-Star roster\n↑ NBA.com Harris makes "miracle" shot, gives Nets win Arquivado 12 de marzo de 2009 en Wayback Machine.\n↑ "Two major transactions significantly reshape Hawks future". NBA.com. 11 de xullo de 2012. Consultado o 11 de xullo de 2012.\nWeb oficial de Devin Harris (en inglés)\nEstatísticas de Devin Harris (en inglés)\nTraído desde "https://gl.wikipedia.org/w/index.php?title=Devin_Harris&oldid=5564634"\nÚltima edición o 19 de agosto de 2020 ás 22:34\nA última edición desta páxina foi o 19 de agosto de 2020 ás 22:34.


Vieiros: Galiza Hoxe - O goberno estadounidense a piques de entrar no accionariado das autopistas galegas\nSEGUNDO O WALL STREET JOURNAL\nO goberno estadounidense a piques de entrar no accionariado das autopistas galegas\nEUA negocia a nacionalización de Citigroup, en crise financeira e hipotecaria, asumindo até o 40% do seu capital.\nRedacción - 11:00 23/02/2009\nTags: autoestradas Citigroup\nCitigroup, que até a crise foi a primeira entidade bancaria dos Estados Unidos, perdeu no pasado ano 18.715 millóns de dólares. A súa situación financeira e hipotecaria é delicada, polo que xa ofreceu unha proposta de intervención que se está a negociar co goberno estadounidense. Segundo informa o Wall Street Journal, as conversas para o rescate do xigante bancario oscilan agora entre unha participación estatal do 25 e do 40%.\nO grupo xa recibiu do goberno 45 mil millóns de dólares para intentar superar a crise, o cal supón un oito por cento de participación da entidade. En contraposición, o goberno exixiulle que adoptase medidas para a súa reactivación. Agora, como daquela, a posíbel intervención do goberno xa tivo a súa repercusión na bolsa, onde as cotizacións xa están a experimentar alzas logo de continuadas baixadas.\nFuturo das autoestradas\nMentres, a adquisición por parte do xigante bancario nas autoestradas galegas está preto de converterse nunha realidade. A Comisión Europea deu a pasada semana o visto bo para a compra de Itínere, o grupo filial de Sacyr Vallehermoso encargado da explotación da Autoestrada do Atlántico.\nAsí, a previsión é que Citi lance a oferta pública de adquisición de accións (OPA) sobre o 100% de Itínere a mediados do vindeiro mes de marzo, de xeito que a operación estivera pechada en maio. Suporá un total de 7.887 millóns de euros e contempla a venta dos dereitos sobre a AP-9, entre Vigo e A Coruña; o 18% da AP-53, que une Santiago con Ourense; a AG-55, entre a cidade da Coruña e Carballo; e a AG-5, entre Puxeiros (Vigo) e Val Miñor. Ademais, o paquete contempla tamén a autovía do Barbanza, aberta recentemente.\nSacyr Vallehermoso (Matriz de Itínere, actual propietario das autoestradas)\nItínere (filiar de Sacyr e propietario das autoestradas)\nSacyr véndelle as autoestradas a Citigroup\nA previsión é que a compra de Itínere por parte de Citi culmine o vindeiro mes de maio


Freiremar ofrece indemnizacións de 20 días por ano a cambio de que os traballadores renuncien ás débedas pendentes - Vigo al minuto\nFreiremar ofrece indemnizacións de 20 días por ano a cambio de que os traballadores renuncien ás débedas pendentes\nAuthor RedacciónPosted on 30 mayo 2014\nSegundo denuncian os seus traballadores, Freiremar puxo en marcha unha estratexia para evitar o pago das indemnizacións por despido máis elevadas e está a ofrecer 20 días por ano traballado a cambio de renunciar ás débedas que a compañía mantén co cadro de persoal. Dende a CIG recomendan non aceptar a oferta e confían en que a Audiencia Nacional anule o vindeiro 26 de xuño o ERE que afecta os 322 empregados de Freiremar.\nOs traballadores de Freiremar compareceron este venres en rolda de prensa para denunciar publicamente as propostas de indemnización que a empresa está a “trasladarlle a aqueles empregados con maior antigüidade e, polo tanto con dereito a unha maior indemnización”.\nPolo de agora foron 10 as persoas en todo o Estado -das 322 que integran o cadro de persoal- que recibiron unha chamada e a continuación unha carta de Freiremar na que se lles detalla a proposta. “Cónstanos que polo de agora aceptaron unicamente seis, ningunha delas galega; pero estamos seguros de que a empresa irá subindo a oferta a medida que se achegue o día do xuízo de impugnación do ERE na Audiencia Nacional, previsto para o vindeiro 26 de xuño”.\nSegundo critican, a dirección de Freiremar está a “xogar coa miseria dos traballadores”, xa que moitos están a cobrar unicamente o 50% da prestación por desemprego “e a súa situación económica pode arrastralos a aceptar unha oferta que os prexudica”. Ademais, segundo sosteñen, a empresa presionaos dicíndolles que «se non aceptan estes cartos agora logo non vai haber diñeiro para todos”.\nNa CIG están convencidos de que se trata dunha “artimaña” de Freiremar para tratar de evitar “todo o que se lle vén enriba”, tendo en conta de que no caso de que o ERE sexa finalmente anulado “a empresa terá que pagarlles as indemnizacións de 40 días por ano, os salarios de tramitación de polo menos seis meses e as débedas pendentes”. De feito, a compañía aínda lle adebeda ao persoal da planta de elaborados varias pagas extra, a última nómina e o finiquito, mentres que os empregados do frigorífico teñen pendente de cobrar os atrasos salariais de convenio dende 2011, o que sumaría uns 4.000 €, ademais do acerriquito e da liquidación.\nFinalmente, dende a central nacionalista indicaron que a liquidez que lle permitiría á empresa afrontar estes pagos que ofrece nas cartas foi posíbel grazas á venda das licencias Nafo de tres barcos, polas que ingresou 10 millóns de euros. “Un despacho de avogados ofreceu até 18 millóns e mantivo unha entrevista coa administración concursal, que non fixo movementos a pesar de que este diñeiro permitiría pagar indemnizacións de 45 días por ano”. Diante disto, a CIG remitiulle cartas aos avogados dos acredores da compañía de alimentación para que trasladen esta cuestión no xuízo do día 26.\nO Partido Popular rexeita no Parlamento que o Consello de Contas fiscalce os concellos con concelleiros imputados por corrupción


Paralelamente, a Compañía do Ferrocarril de Medina a Zamora e de Ourense a Vigo (MZOV) construíu a liña entre Vigo e Ourense, comezando as obras en 1863 e rematando en 1881 coa conexión das dúas cidades da Galicia sur. Sen capital para conectar Zamora con Ourense, decidiuse reformular o trazado solicitando a conexión coa liña A Coruña-Palencia en Monforte de Lemos, rematando o tramo Ourense-Monforte en 1885. A partir desa data, A Coruña, Lugo, Ourense e Vigo teñen relacións ferroviarias directas con Madrid e o resto da rede española. Santiago de Compostela quedou illada por non ter conexión nin con Redondela, punto de enlace con Ourense (logrouse en 1899), nin coa Coruña que non chegará ata 1943.\nUn tren Alvia, que circulaba a 190 km/h nunha zona limitada a 80, descarrilou nunha curva coñecida coma A Grandeira. O pavillón Fontes do Sar utilizouse como tanatorio provisional pola gran cantidade de finados. O medios de comunicación nacionais e internacionais loaron a resposta dos veciños de Angrois, dos servizos de Santiago de Compostela e dos cidadáns de Galicia en xeral por contribuír nos labores de rescate e axuda.\nTraído desde «https://gl.wikipedia.org/w/index.php?title=Ferrocarril&oldid=5898234»\nÚltima edición o 25 de outubro de 2021 ás 15:56\nA última edición desta páxina foi o 25 de outubro de 2021 ás 15:56.


[ Vibrato de sopro ] [ Vibrato de dedo ]\nAcadar unha boa afinación é imprescindible para calquera músico que se prece, mais non é doado.\nNa afinación do pito vai influír fundamentalmente:\n• A calidade do instrumento depende da madeira empregada para a súa construción e da habilidade do artesán que lle dá forma.\n• A súa lonxitude fai que o conxunto da súa afinación sexa máis ou menos alta, de aí que cada instrumento varíe o seu tamaño en función da súa tonalidade. Tamén inflúe cando metemos ou sacamos o espigo.\n• A intensidade do soprido debe facer que as notas da escala estean afinadas entre si, e que ese equilibrio sexa extensible a todo o rexistro do instrumento. A maior intensidade no sopro, maior altura no son, e a menor intensidade, menor altura.\n• A temperatura ambiente sube ou baixa a altura do son dependendo de se esta é maior ou menor, respectivamente. Deste xeito para acadar a mesma afinación dunha nota nun día frío temos que meter o espigo para subir en altura e nun día quente, sacalo para baixar.\nDando por suposto que temos un instrumento de calidade e unha temperatura ambiente normal, a nosa preocupación deberase centrar nos puntos 2 e 3; é dicir, na lonxitude e na intensidade do sopro.\nSe está tocando un só, debe centrar a atención no punto 3; é dicir, que o instrumento soe afinado no seu conxunto, independentemente de se ten ou non un la a 440 Hz.\nSe pretendemos tocar con outros instrumentos, debemos mesturar os puntos 2 e 3; xa non se trata só de que as notas do noso instrumento estean afinadas entre si, senón que deben estar á mesma altura das do instrumento ou instrumentos cos que pretendemos tocar.\nSe empregamos vibrato cando tocamos, debemos ter moito coidado, pois tamén afecta á afinación.\nO vibrato consiste nunha "flutuación" ou oscilación do son na frauta, é dicir, subidas e baixadas de forma regular da nota tanto en afinación como en volume. Nas frautas, o seu uso universalizouse no s. XX, en aumento progresivo desde o s. XVIII. O número de oscilacións vén variando aproximadamente entre 4 e 7 por segundo, depende do gusto de cada músico, mais debe variar tamén en función do carácter e o tempo da peza que toquemos. Unha vez interiorizado, débenos saír dun xeito natural, sen esforzo. No pito podemos facer dous tipos de vibrato:\n• Vibrato de sopro\n• Vibrato de dedo


As Crónicas Prusianas: la Suède, douze points\nO bo que ten isto de Eurovisión é non ter que romper a cabeza con que a canción sexa así ou asá. Ou sexa, podémonos pór serios e escoller os cantantes polo que nos pete. Onte non tiven tempo de ver a semifinal e aínda non escoitei absolutamente ningunha canción, pero as fotos xa as vin todas. E velaí vai o meu pronunciamento:\nTeño que recoñecer que simpáticos, simpáticos, son os moldavos. E tampouco é que estean mal, coidadiño. Ademais, contan co precendente de O-Zone e iso son moitos puntos. Pero, como di o outro, outro día falaremos do tema da normativa.\nVaiamos ao miolo do asunto. A grande decisión estivo entre dous concursantes: Constantinos, que leva unha canción co título en galego (non sei a que vén esa ridícula tradución inglesa de Come baby), andoulle bastante perto e ten o meu recoñecemento máis sincero, sen dúbida. A depilación séntavos tan ben...\nPero o vencedor, despois de moito cavilar, é Martin. Hirsuto sen complexos, proporciónanos un modelo de éxito social aos osos non asumidos. Ademais, concordo co título de Sveriges mest sexy artist. E por se fose pouco, todo iso é pirola?\nSweden, twelve points!\nLOLOL Adorei esta série de posts eurovisivos :) E os critérios fantásticos. De resto concordo inteiramente, mesmo que tiremos o som à TV, a Eurovisão mantém todo o interesse LOL :)\nSi, témome que todo iso é pirola, válgame dior mio!!!!!!!!!, a merenda que iamos facer...\nSon eu, Revelde (sempre se me esquece poñelo).\nnon pensas actualizar?


Principado de Asturias - Desgalipedia\n(Redirixido desde "Asturies")\nO Principado de Asturias (en asturiano: Principáu d'Asturies) é unha rexión onde nacerón ovellas multicolores e a Reconquista. O seu escudo é unha esvástica xitana de ouro sobre fondo príncipe azul, o seu himno naiconal é o "nun yes tu!".\nQue a herba dá á rexión un distintivo cor verde. Tamén ás veces que chove a auga e o ceo é encapotao. Só o asturiano máis afortunado do que pode dar ao luxo de deixar a rexión, como Areces e Lobato Antonio, sabe o que é a cor do ceo. O principal evento nacional ocorre cada 18 anos, cando un recentemente nado español. A festa realizada o mesmo día só é comparable ao que está montado sempre que Fernando Alonso marca a volta máis rápida.\n2.2 Idade mediana\n2.3 Anos Oscuros\n2.4 Agora mesmo\nO Principado de Asturias é unha rexión onde naceu un multicolor de ovellas baixo o sol, segundo un famoso himno situado alcohólica, literalmente espremeida entre o mar e un bigote peludo felino. Asturias é unha nación, iso é certo, poboada por irredutíbeis babayos astures e predominou polas montañas, xeralmente cubertos por unha substancia química chamada produto gramo de choiva aceda. Que a herba dá á rexión un distintivo cor verde.\nTamén ás veces que chove a auga e o ceo é encapotao. Sóamente o asturiano máis afortunado do que pode dar ao luxo de deixar a rexión, como Areces e Lobato Antonio, sabe o que é a cor do ceo. O principal evento nacional ocorre cada 18 anos, cando un recentemente nado español. A festa realizada o mesmo día só é comparable sempre que Fernando Alonso marca unha volta máis rápida.\nA Asturias limita con Galicia no oeste e ambas as dúas rexións comparten as súas respectivas linguas. Pero os asturianos quedaron molestos cando a Xunta de Galicia manifestou a súa intención de ampliar o sinal da Televisión de Galicia até Asturias, aínda que a intención sexa chegar ás comunidades galego-falantes que viven nesa rexión. Tamén limitan con Cantabria (rexión de Castela independizada desta, por algo será...) e o País Llionés (país non independizado de Castela).\nVista do novo Palacio de Congresos de Oviedo, deseñado por Santiago Calatrava.\nOs primeiros homínidos non hayaciones inclinado en Asturias mozo a partir de 1980, xa que ata mediados dos anos 70, o asturiano fóra de Mordor non a miña en todo, é desconcertante ver tanta beleza. Os primeiros habitantes da rexión e implicados na raspando as paredes en busca de minerais, como Fabadanita ou Sidronia, altamente valorada na Antigüidade para a construción de armas e embriaguez ...\nAfonso II o casto gay fundando Santiago de Compostela.\nDon Paio inventou a tortilla (aumentou a romper os ovos para facer deles Mouros) e comezou a independencia de form ilegal pero efectiva contra España, seu fillo morreu practicando zoofilia cun oso así que os señors feudais de Galicia e Cantabria aproveitaro a independencia ecomezaron a reconquista e por si habia despois problemas deixaron a capital en Oviedo e así se viña a Armada invencible Mora pois destruía Asturias e o resto ós deixaban en paz. Os distintos reis asturianos foron postos e sacados por terratenentes e manganes galegos e cántabros, ata que se puxo a capital en León e a cousa fóiseles das mans ficando Asturias igual de marxinada que Galicia durante o resto da Historia, ata que veu a Revolución industrial e expulsou da zona a moitos labregos pra poñer minas de carbón que despois ían por ferrocarril ós altos fornos de Bilbao, Asturias pasoua vivir do carbón e da emigración ata que veu a Unión Europea e dixo que deixaran de ocntaminar con tanto carbón e que deoxaran de producir leite, así Asturias foise despoboando e convirtindo nun paraíso turístico sen indíxena auténticos, excepto nas zonas de Taramundi, onde rexos asturgalaicos sobreviven ó Novo Orde Mundial!!\nÉ difícil ter datos deste período por 50 anos, as luces estaban apagadas e ninguén podería ver. Algún fillo da putamangante levou as lámpadas.\nGrazas á organización Nuevo orden Dragano Asturias recuperou seu poder ancestral e puido recuperar terreo frente á expansionista Galicia e que Madrid lle dese liberdade.\nArtigos principais: Real Oviedo e Real Sporting de Gijón.\nFernando Alonso celebrando unha vitoria para o Real Oviedo, milagre!\nAsturias está no fútbol, grazas ao Real Omiedo e Scroting Xixón. E grazas aos contactos de Areces, os dous teñen un orzamento de millóns de euros (Se por viño-Gay, Royal decepción, non existiría, e, en vez ocuparía a ACF Gaybino). O técnico actual é bobo real Omiedo churrasco, os seus méritos ten o record guiness de Málaga B, onde non gañou un partido en toda a tempada.\nCanto Scroting, actual técnico é Manolo selado, cuxa reputación destaca pola súa sopa bigote e utilizar a táctica do prepucio, en homenaxe ao membro enorme Scroting 9 D.Barral e a súa habilidade especial para acabar cunha porta de VOLEI co prepucio.\nPara os usuarios sen sentido do humor, os nerds de Galipedia (a nosa sátira autorizada) ten un artigo pouco fiable sobre: Principado de Asturias.\nTraído desde "https://desgalipedia.org/index.php?title=Principado_de_Asturias&oldid=89476"\nA última edición desta páxina foi o 5 de febreiro de 2016 ás 07:27.


Folga xeral en Euskal Herria en xaneiro - INTERNACIONAL - Sermos Galiza - Diario de intereses galegos\nRedacción 23 outubro 2019 19:05 h.\nPresentación da convocatoria de folga pola Carta de Dereitos Sociais de Euskal Herria\nEuskal Herria internacional folga ela lab\nOs sindicatos nacionalistas vascos, ELA e LAB, as asociacións de pensionistas e o resto de axentes sociais que conforman a Carta de Dereitos Sociais de Euskal Herria convocaron unha folga xeral para a segunda quincena de xaneiro “sen data concreta aínda” contra “a precariedade” e para reclamar “un traballo, pensións e vida digna”.\nOs secretario xeral do ELA (sindicato maioritario), Mikel Lakuntza, e a súa homóloga no LAB, Garbiñe Aranburu, xunto a asociacións de pensionistas e doutros colectivos anunciaron a convocatoria nunha conferencia de prensa en Bilbo esta terza feira, 23 de outubro.\nAramburu sinalou que “coa escusa da crise” foise dando “maior poder ao capital e á patronal” e estes “foron recortando dereitos laborais e sociais”. “A crise de 2008 aproveitouse para continuar a afondar nesas políticas neoliberais”, engadiu.\nLakuntza, pola súa banda, considerou que a folga é “unha gran ocasión” para “recuperar o que nos quitaron nesta última década e para pasar á ofensiva”. Neste sentido, esfarelou as reivindicacións: “pensión mínima de 1080 euros, idade máxima de xubilación aos 65 anos, soldo mínimo de 1.200 euros, xornada de 35 horas semanais, deixar sen efecto as reformas laborais e de negociación colectiva aprobadas nos últimos anos, garantir os dereitos sociais”.\nAo respecto de se contarán con outros sindicatos para a folga, o secretario xeral do ELA dixo que se alguén se quere sumar, “é a súa decisión", aínda que salientou as diferenzas “moi notorias” que teñen coas centrais de ámbito estatal UGT e CC.OO., os que acusan, entre outras cousas, de permitir a xubilación aos 67 anos.


El Correo Gallego – Éxito na entrega dos Premios de Publicidade en Galego | Galeguizar Galicia\nEl Correo Gallego – Éxito na entrega dos Premios de Publicidade en Galego\nO Parlamento de Galicia acolleu onte o exitoso acto de entrega da XXVI edición dos Premios de Publicidade en Galego, convocados pola Secretaría Xeral de Política Lingüística da Xunta coa colaboración da Cámara galega e do Foro Enrique Peinador, con cinco categorías no certame.\nNa categoría de radio resultou gañador o traballo titulado Benvidos Novos Larseiros!, da empresa Larsa e a axencia BAP Conde.\nEn televisión, o galardón recaeu no traballo Martín Códax, Fillo do Atlántico da empresa Martín Códax e a axencia &Rosás.\nA distinción no apartado internet foi para o traballo titulado Queixos Hoxe, da Cooperativa Hoxe e a compañía Pío García Audiovisuais, S.L.\nNa faceta de prensa escrita, o recoñecemento foi para o traballo Martín Códax, Fillo do Atlántico, da empresa Martín Códax e a axencia &Rosás.\nDentro da sección de centros educativos, resultou premiado o traballo Stop_Bullyng, do IES Leixa.\nO acto foi presidido polo titular do Lexislativo galego, Núñez Feijóo, que recordou a importancia da publicidade nos tempos actuais. “Galicia –afirmou– ofrece moitos e moi bos produtos e servizos, aínda que nunha sociedade globalizada, praticamente sen fronteiras económicas, poucas ou ningunha empresa pode prescindir da publicidade para darse a coñecer e potenciar a súa facturación”.\nConsiderou “lóxico” que tanto o idioma, como os recursos endóxenos de Galicia, estean presentes na publicidade que se fai en Galicia, como acontece nos anuncios galardoados nesta convocatoria. E Santalices felicitou a anunciantes e axencias “pola excelencia acadada nos produtos anunciados, e tamén pola decisión de facelo en galego, coa seguridade de que esta aposta será recompensada polos consumidores”. Puxo tamén de manifesto o “notable talento creativo” das axencias publicitarias galegas, “en pé de igualdade con calquera outra comunidade ou territorio”.\nO presidente do Parlamento foi precedido no uso da palabra polo presidente do Foro Enrique Peinador, Xosé González, e polo secretario xeral de Política Lingüística da Xunta, Valentín García, exemplo de colaboración instituicional neste proxecto anual.\nArtículo anteriorParlamento de Galicia – Entregados no Parlamento os Premios de Publicidade en Galego\nArtículo siguienteEl progreso – El Foro Peinador y El Progreso homenajean a Antonio Fernández López


Inicio/Ourense/O Concello de Ourense non renovará a concesión da explotación de mobiliario urbano publicitario\nRetiraranse os máis de 120 elementos de publicidade en papel e pantallas dixitais, deixando só os indicadores de hora e temperatura\nMupi no Paseo Concordia.\nO sábado, 21 de novembro, rematou a concesión outorgada en 2016 a unha empresa para explotar o mobiliario urbano publicitario (mupis) e o Concello, tal e como anunciara o alcalde no mes de maio, non a renovará e eliminará as máis de 120 pezas que se atopan instaladas nas rúas, parques e prazas da cidade.\nGonzalo P. Jácome explica que as pezas de publicidade en papel e pantallas dixitais producían unha “gran barreira arquitectónica, xa que impiden gozar do espazo público da cidade, non só o que ocupan fisicamente, senón tamén o da súa contorna: obrigan as persoas que camiñan pola rúa a ter que rodealos e desviarse dos seus itinerarios”. Tamén producen “contaminación visual, xa que obstaculizan a visión dos escaparates dos comercios, ademais do feísmo ao atoparse en rúas, parques e zonas verdes cuxa estética deterioraban”. No caso das pantallas dixitais, ocasionaban tamén perigos de seguridade viaria, xa que podían distraer a atención dos condutores. A cambio, “a concesión só lle reportaba uns ingresos duns 150.000 euros ao Concello, explica o rexedor, “que non compensan os danos que ocasionan os mupis”. Tamén explica: “non temos que utilizar o espazo público para anunciar publicidade cando xa existen vías convencionais, como os medios de comunicación”.\nPantalla na Alameda.\nA Rúa cidade comarca mobiliario mupis noticias O Barco Ourense provincia publicitario Valdeorras


QUERO SER PRESIDENTE - Alvarellos Editora\n1 Items - 20,19 € (sen IVE)\nMIGRACIONES Y SANIDAD 20,19 € × 1\nSubtotal\t: 20,19 € (sen IVE)\nVer cesta “MIGRACIONES Y SANIDAD” foi engadido a túa cesta.\nQUERO SER PRESIDENTE\nClaves da comunicación política\nEncadernación: Tapa branda con lapelas, plastificada\nPrimeira edición: Febreiro 2008\nXosé Rúas utiliza neste libro a súa dilatada traxectoria como xornalista, columnista, profesor, investigador universitario e asesor de comunicación política, para achegarnos, nun ton didáctico e ameno, enriquecido por constantes anécdotas e notas de humor, as claves teóricas e técnicas da propaganda e do marketing electoral. Escrito por un experto teórico e profesional galego de referencia, Quero ser presidente. Claves da comunicación electoral ha marcar un antes e un despois nas estratexias electorais empregadas no noso país. Resultará imprescindible e mesmo revelador para calquera especialista ou curioso por coñecer un pouco máis o apaixonante mundo que se agocha detrás de cada campaña electoral. A OPINIÓN DOS EXPERTOS “O libro de Xosé Rúas está cheo de intelixencia práctica e ha ser unha lectura obrigada para calquera que guste do máxico mundo electoral, onde flúen os intereses e os soños, a democracia e o desexo. Unha boa entrega á bibliografía galega sobre comunicación política e unha proposta de debate sobre os procesos electorais e todo o que vai con eles”. Fermín Bouza Catedrático de Opinión Pública da Universidad Complutense de Madrid (UCM) “Descubre unha dimensión descoñecida da política e das campañas electorais que todo votante debería coñecer”. Pere Oriol Costa Catedrático de Comunicación Política da Universitat Autónoma de Barcelona (UAB) “Directas, divertidas, útiles, reais e prácticas, creo que estas Claves de Xosé Rúas constitúen agora o máis actualizado consello para candidatos que queren gañar”. Luis Arroyo Experto en comunicación política e asesor do Gobierno de España.\nAutoría: Xosé Rúas Araújo SKU: 6d1115a1a67a Categoría: Oeste\nXosé Rúas Araújo\nÁ parte dos seus artigos e conferencias sobre comunicación electoral e público-institucional, publicados en diversos congresos e revistas de ámbito académico, Xosé Rúas Araújo (Vilarnaz-Coles, 1970) é coautor, entre outros, dos libros Cómo gañar ou perder unhas eleccións (2004) e Información, opinión e propaganda na prensa galega durante as primeiras eleccións da democracia (2006). Nas eleccións municipais de maio de 2007 asesorou en materia de comunicación os candidatos dunha cidade e dúas vilas galegas.Os tres resultaron elixidos.\nAtlántico Diario, 05/03/2008 El Correo Gallego, 01/03/2008 Faro de Vigo, 01/03/2008 Galicia Hoxe, 01/03/2008 La Región, 01/03/2008 La Voz de Galicia, Edición Pontevedra, 01/03/2008\nXosé Manuel Maceira Fernández\nOutra historia do galeguismo, distinta á oficial\nFormato: 633 pp. 20 x 19 cms\nEste volume recupera a figura esquecida de Leandro Carré Alvarellos (A Coruña, 1888-1976) e a inxente labor cultural do galeguismo coruñés, dende o século XIX ata o período democrático.\nA obra estuda a súa produción atendendo aos diferentes xéneros literarios, integrando de xeito cronolóxico a obra editada e a inédita. Ao tempo considérase o contexto sociolóxico de cando foi creada e a recepción de crítica e público.\nO autor fixo un seguimento da crítica na prensa ou noutras fontes que puidesen achegar datos, co fin de encadrar o estudo das obras nun marco de análise sociolóxica, interdisciplinar e coa teoría literaria máis acaída.\nUNHA REVISIÓN DA CULTURA GALEGA DENDE O SÉCULO XIX\nDo mesmo xeito, tratouse a extensa obra ensaística deste polígrafo con vocación de activista cultural. Detívose na investigación da literatura popular, da etnografía, do folclore, as tradicións, as lendas ou a mitoloxía galega. Amais da reivindicación cultural ou lingüística; outra actividade importante foi o labor institucional. Alén disto está o servizo de Carré Alvarellos á filoloxía galega, un eido ao que dedicou esforzos e contributos desde a primeira década do século XX até o derradeiro artigo que escribiu.\nEn Leandro Carré. Un século de cultura e compromiso Xosé Manuel Maceira Fernández revisa a historia literaria e cultural desde o século XIX, á luz dos contributos do grupo coruñés, un colectivo que construíu un relato galeguista enfrontado coa proposta oficial.\nJulio Vázquez Castro [Ed.]\nDIARIO INÉDITO DE 1610\nFormato: 291 pp. 13×23 cms\nDespois de catrocentos anos inédito, ve a luz na nosa Colección Oeste o diario manuscrito do peregrino Diego de Guzmán, que visitou Santiago de Compostela no outono de 1610. Un documento único descuberto na Real Academia de la Historia polo investigador da Universidade de Santiago Julio Vázquez Castro. Este profesor realiza para esta edición un estudo rigoroso, revelador e ilustrado dun relato de viaxes de enorme interese para todo o mundo xacobeo e para a historia dunha cidade que, custodiando un sepulcro santo, transformaría Europa.\nUn músico compostelano en los albores del galleguismo\nData de publicación 1ª edición: maio 2010\nSantiago Tafall Abad (1858-1930) foi unha figura clave no panorama cultural da Galicia de fins do século XIX e primeiro terzo do XX. Destacado músico e musicólogo, mestre de capela e cóengo da catedral de Santiago. Este volume, Santiago Tafall. Un músico compostelano en los albores del galleguismo, constitúe unha importante –e pioneira– aproximación á súa vida e obra. A autora, Beatriz Cancela, estuda a súa tripla faceta como docente, compositor e teórico, para centrarse logo na vinculación do músico co movemento “rexeneracionista”. Tafall apostaba polo purismo musical e o estudo do folclore tradicional galego, catalogando os “alalás” como os cánticos máis puros, conectados co propio canto gregoriano. Consideraba o pasado medieval como o culmen da cultura galega. Profundou nas teorías vixentes da época, dentro do galeguismo tradicionalista no que estaba inmerso Compostela, e chegou a teorizar ao redor dos vínculos entre o folclore galego e o bretón, defendendo a orixe celta para a gaita e o medieval para a zanfona. Esta obra recibiu en 2009 o I Premio de Ensaio Histórico “Domingo Fontán” da Real Sociedade Económica de Amigos do País de Santiago e a Universidade de Santiago de Compostela.\nENCUESTA MUNDIAL SOBRE LA LENGUA Y LA CULTURA GALLEGAS\nIdioma: Castelán con introdución en galego\nData publicación: Decembro 2008\nTrátase dunha edición facsimilar que inclúe un novo e amplo estudo introdutorio por parte do autor. Na obra, trinta e seis intelectuais extragalegos responden ao profesor sobre a crise das linguas e as culturas minoritarias. Participan Alfonso Sastre, Ricard Salvat, Dámaso Alonso, Gonzalo Anaya, Pedro Altares, Carlos Barral, Antonio Tovar ou Salvador Espriu Unha das obras fundacionais da Sociolingüística no noso país, esta Encuesta mundial sobre la lengua y la cultura gallegas foi publicada por vez primeira en 1974 e hai ben anos que desapareceu das librarías. Era preciso recuperala. A edición que presentamos é facsimilar e inclúe un novo e amplo estudo a cargo do seu autor, Xesús Alonso Montero. Trinta e seis intelectuais extragalegos (entre os que se atopan Alfonso Sastre, Ricard Salvat, Dámaso Alonso, Gonzalo Anaya, Pedro Altares, Carlos Barral, Antonio Tovar ou Salvador Espriu) responden ao profesor Alonso Montero, que os “provoca a emitir unha opinión” sobre a crise das linguas e as culturas minoritarias nun mundo no que a globalización exergaba xa os seus primeiros e demoledores trazos. Sorprenderá hoxe a vixencia de moitos dos argumentos aquí recollidos. O autor abre o debate por todos os seus recantos: democracia e linguas nacionais, lingua e escola, lingua e medios de comunicación, uniformidade lingüística e unidade política, lingua como fenómeno de clase… No limiar a esta nova edición, afirma: “Á altura da miña vida non é desaxeitado reeditar páxinas escritas ou suscitadas en momentos politicamente tan difíciles. os lletraferits de hoxe, os letraferidos novos, disporán, cando menos, dun documento histórico”.


Vía Láctea - O Colexio de Arquitectos de Santiago e o Roteiro de Creación presentan a exposición de retratos, gravados e xoiería en prata dos finalistas da Operación Frechazo\nVostede está aquí: Home Arquitectos de Santiago O Colexio de Arquitectos de Santiago e o Roteiro de Creación presentan a exposición de retratos, gravados e xoiería en prata dos finalistas da Operación Frechazo\nO Colexio de Arquitectos de Santiago e o Roteiro de Creación presentan a exposición de retratos, gravados e xoiería en prata dos finalistas da Operación Frechazo\nPublished: Xoves, 14 Outubro 2010 14:19\nAs obras, elixidas polo público, son de J. Méndez, Tita Fraga, Soledad Mato e Mónica Fraga\nEsta tarde, ás 20:00 horas, na sede colexial da Quintana\nA Comisión de Cultura da Delegación de Santiago do Colexio de Arquitectos (COAG-Santiago) e o Roterio de Creación inauguran esta tarde, ás 20:00 horas na sede do COAG (praza da Quintana), a exposición colectiva dos catro finalistas da chamada Operación Frechazo 2009: J. Méndez, Tita Fraga, Soledad Mato e Mónica Fraga.\nOs catro artistas amosarán as súas obras neste emblemático espazo da cidade por decisión do público, que lles outorgou na pasada edición do Roteiro de Creación o 2º, 3º, 4º e 5º premio respectivamente, e os elixiu entre todos os artistas participantes.\nO público tivo a posibilidade de pronunciarse e expresar as súas preferencias elixindo aos cinco gañadores dos máis de 40 artistas que teñen participado na edición do Roteiro de Creación 2009. Como premio, o Roteiro de Creación 2010, en colaboración co COAG, organizou unha exposición individual para a gañadora, María Meijide, que terá lugar proximamente, e esta colectiva para os catro finalistas.\nA Operación Frechazo 2009 resultou un éxito, a oportunidade de votar estimulou a participación do público polo que se ten repetido nesta cuarta edición do Roteiro de Creación. De novo, o público puido asignar de un ata cinco corazóns a todos os artistas visitados durante as xornadas de talleres abertos, coa condición de elixir mediante votación un mínimo de cinco creadores.\nExposición colectiva dos finalistas da Operación Frechazo 09\n“¿Quién es quién? Serio estudio sobre el retrato“\nMéndez presenta cinco retratos destes mesmos Frechazos con tratamento compositivo inspirado en Alegorías actualizadas e recreadas a partir do tratado recompilatorio que, desde o antigo Exipto ao Renacemento, realiza Cesare Ripa no s. XVII e imprime baixo o nome de Iconoloxía.\nPartindo de tres plantexamentos básicos: disposición, cualidade e atributos, J. Méndez respecta os dous primeiros, modificando os atributos. Por exemplo, a gadaña da morte ou o homicidio transfórmase nun moderno cortasebes. A actualización que realiza o artista potencia un anacronismo, que unido a inclusión de elementos dispares e inquietantes, enriquecen composicións de carácter surrealista nas que non se perde o sentido da alegoría básica que da título, con apoio gráfico, ás diferentes obras.\nCunha intención claramente literaria, Tita Fraga utiliza o gravado na súa forma máis ortodoxa: como soporte para a ilustración. Falamos de poesía visual.\nUnha serie de sete pequenas esculturas e un friso de gravado, sobre todo gofrados, punta seca e collage, forman parte da obra que amosará nesta exposición.\nSoledad Mato presenta unha selección de pezas en prata, algunhas con pedras semipreciosas, totalmente elaboradas a man, como toda a produción que sae do seu taller.\nCon máis de 20 anos de experiencia e formación, a artista deixa a un lado os procedementos empregados para a produción en serie, as máquinas ou as novas tecnoloxías, que aínda que están presentes na súa formación, non as emprega no seu traballo diario. Soledad Mato elabora todas as súas pezas empregando as ferramentas e as técnicas tradicionais da xoiería e consegue que cada peza que crea sexa única e persoal.\nA súa creación componse de varias pezas de xoiería en prata esmaltada elaboradas artesanalmente, pertencen a serie “Azteca” de esmalte fenestrado, a modo de pequenas vidreiras.\nAdemais, poderase ver sete dos seus cadros de pequeno formato en baixoreleves, elaborados con chapas de cobre esmaltadas e superpostas que pertencen a serie “Teruel, 1ª parte”. Son unha recreación das pinturas sobre táboa que se atopan no teito da catedral de Santa María de Midiavilla, en Teruel, e que datan de finais do século XIII. Estas táboas estiveron ocultas durante dous séculos e medio por unha cúpula renacentista que foi derribada por unha bomba no 1939. Son un magnífico exemplo da pintura mudejar aragonesa que teñen espertado a paixón da artista debido a súa temática variada e curiosa.\nA exposición permanecerá aberta ata o 8 de novembro, en horario de 10-14.00 horas e de 19-21.00 horas de luns a venres, os sábado de 10-14.00 horas e de 18-21.00 horas e os domingos de 11-14.00 horas.


Windows: Instalación e configuración do servidor usando recursividade - Manuais Informática - IES San Clemente.\nWindows: Instalación e configuración do servidor usando recursividade\nVisto o escenario vaise instalar e configurar o servizo DNS no equipo wserver.\nIgual que na parte anterior do curso, a saída a Internet nas máquinas pódese facer usando a máquina wrouter ou drouter como router con NAT ou configurando as tarxetas das máquinas en modo de rede NAT.\nO servidor wserver terá configurada 2 zonas:\nA MV wserver xa debera estar configurada do escenario anterior cun único adaptador en modo Rede interna ou en modo Rede NAT se se quere evitar a necesidade da máquina router.\nIr ao menú Inicio->Ferramentas administrativas->DNS ou a Inicio->Ferramentas administrativas->Administrar o servidor, para administrar o servidor DNS.\nPremer co botón dereito sobre o sevidor DNS wserver. Na lapela Interfaces poderíase indicar sobre que interfaces recibiría consultas DNS no caso de ter varios.\nAgora si que o propio servidor DNS, como cliente, xa é quen de facer resolucións DNS. Para iso o servidor DNS usa o proceso de recursividade a través dos servidores raíz anteriores.\nA continuación vaise crear a zona de busca directa para o dominio wcarpediem.local, isto é, dado un nome de dominio que nos diga a IP asociada.\nCrear unha zona principal. Unha zona secundaria sería crear un zona de backup de outra xa existente e non é caso, nin se vai ver neste curso.\nA continuación vaise crear a zona de busca inversa para a rede 172.16.0.0, isto é, dada unha IP que nos diga o nome do equipo do dominio asociado a esa IP.\nComprobación dende wserver de resolución directa: ping router.wcarpediem.local.\nComprobación dende wserver de resolución inversa: ping -a 172.16.0.1.\nComprobar como o servidor DNS resolve ben: ping ficticio.wcarpediem.local, pero claro logo o ping non funciona porque non hai ningún equipo con IP 172.16.16.16, pero o que importa é que o servidor DNS fixo o seu traballo.\nO mesmo coa resolución inversa: ping -a 172.16.16.16\nPero que pasa co propio nome do servidor: wserver?. Se se pregunta polo nome a secas, faise a resolución correctamente, porque se está usando outro protocolo de Windows: NetBIOS sobre TCP/IP, e non TCP/IP puro e duro. O parámetro -4 indica que se faga o ping usando a versión 4 do protocolo IP.\nCrear un rexistro na zona de busca directa wcarpediem.local chamado uni e coa IP: 193.144.75.244.\nE nun navegador en wserver indicar a url: uni.wcarpediem.local e voilà aí está a páxina da Universidade. Pero ollo!!, isto é porque o servidor web da USC non está configurado para que haxa que poñerlle exactamente www.usc.es para que funcione. Recórdese tamén que para que este paso funcione correctamente debemos configurar o navegador para que non saia a internet a través do servidor proxy, porque senón sería o proxy o que resolvería o nome da URL.\nObtenido de «https://manuais.iessanclemente.net/index.php?title=Windows:_Instalación_e_configuración_do_servidor_usando_recursividade&oldid=59448»\nEsta página se editó por última vez el 9 abr 2016 a las 21:31.


Absolven por falta de probas os acusados dun altercado na casa do 'rei dos xitanos' - Pontevedra Viva\nFortes medidas de seguridade nun xuízo por un altercado na casa do rei dos xitanos\nAbsolven por falta de probas os acusados dun altercado na casa do 'rei dos xitanos'\nCreada Mércores 16 de Xaneiro, 2019 e actualizada Mércores 16 de Xaneiro, 2019 Creada ás 10:07 do Mércores 16 de Xaneiro, 2019 e actualizada ás 11:23 do Mércores 16 de Xaneiro, 2019\nOs catro acusados iniciais durante o xuízo celebrado no Penal 1 de Pontevedra\nFortes medidas de seguridade nos Xulgados da Parda\nSaúl Giménez Jiménez, antes do xuízo no acceso aos xulgados da Parda\nSaúl Giménez Jiménez, antes do xuízo non acceso aos xulgados da Parda\nO Xulgado do Penal número 1 de Pontevedra absolveu por falta de probas a todos os acusados nun xuízo celebrado este mesmo mércores por un incidente violento rexistrado na vivenda de Olegario Giménez, coñecido como 'rei dos xitanos', na localidade de Tomiño en abril do ano 2014. Tan só un deles resultou condenado, pero non polo altercado en si, senón por conducir borracho ata alí.\nNo banco dos acusados sentaron catro persoas presuntamente implicadas no incidente e todos resultaron absoltos. Trátase de dous dos fillos do dono da casa e patriarca do clan dos Moróns, Saúl e Juan Paulo Giménez; un axente forestal, Antonio P.G.; e un garda civil, José Antonio P.G.\nO xuízo, previsto para as 9.30 horas, celebrouse a partir das 10.00 horas e resolveuse en apenas 15 minutos coa absolución de todos eles no relativo á pelexa e a condena de José Antonio P. G. por un delito contra a seguridade viaria. O fiscal acusábao, e así o condenou xa o xuíz, por conducir baixo os efectos das bebidas alcohólicas xusto antes do incidente en Tomiño. Coa conformidade do propio acusado, foi condenado á suspensión do permiso de conducir durante oito meses e o pago dunha multa de 720 euros (seis meses a 4 euros diarios).\nJuan Paulo Giménez xa abandonou o banco nos momentos iniciais da vista oral porque a Fiscalía non formulaba acusación contra el, tan só os avogados dos outros dous acusados e estes anunciaron nada máis empezar o acto do xuízo a súa intención de retirar a acusación.\nO fillo de Olegario Giménez levantouse do banco dos acusados e os outros tres continuaron, pero tan só por uns minutos, pois os tres acolléronse ao seu dereito a non declarar contra si mesmos, o fiscal renunciou á declaración de varias testemuñas non se presentaron nos xulgados e os dous que si compareceron tamén se acolleron ao seu dereito a non testificar alegando que son familiares dun dos acusados. Trátase da esposa e un dos netos de Olegario Giménez. O propio patriarca estaba citado como testemuña, pero non compareceu por atoparse enfermo.\nO fiscal do caso, Santiago Miguel Cruces, mantivo a acusación contra os tres procesados aos que el sentou no banco, aínda que pediu aplicar a circunstancia atenuante da responsabilidade criminal de dilacións indebidas porque o caso tardou máis de catro anos e medio en chegar a xuízo a pesar de que a instrución por este tipo de delitos non adoita resultar complexa. Terminada a vista, o xuíz decidiu absolverlles ao considerar que non se expuxeron probas de cargo suficientes durante o acto do xuízo para desvirtuar a súa presunción de inocencia.\nO maxistrado, Juan José Trashorras, argumentou na sala que condenaba a José Antonio P. G. polo delito de tráfico e absolvía a todos polo resto de delitos dado que os acusados e as testemuñas non declararan, só había como proba un parte de lesións por estes feitos, proba "insuficiente para determinar que se produciron os feitos" tal e como se expuxeron no escrito de acusación.\nO xuízo celebrouse entre fortes medidas de seguridade e coa presenza de varios familiares dos Moróns, entre eles, o autodenominado príncipe dos xitanos, Sinaí Giménez. Unha vintena de axentes da Policía Nacional das comisarías de Pontevedra e Vigo desprazáronse ata os xulgados da Parda desde primeira hora da mañá para garantir a seguridade e evitar posibles altercados.\nEstableceron un cordón policial no acceso ao edifico xudicial e identificaron a todas as persoas con intención de asistir á vista oral. Os xornalistas interesados en cubrir o xuízo necesitaron acreditación previa. Finalmente, todo celebrouse sen ningún incidente.\nA Fiscalía sostiña que os dous axentes acudiron á casa do 'rei dos xitanos' para cobrar unha débeda económica previa contraída por un dos seus fillos e, á súa chegada, outro dos seus fillos, Saúl Giménez, presuntamente golpeou ao axente forestal. O garda civil reaccionou, segundo o fiscal, ameazando cunha pistola ao patriarca e o axente forestal golpeando á esposa de Olegario.\nA Fiscalía solicitaba que os acusados fosen condenados a un ano e medio de prisión, o axente forestal e Saúl Giménez Jiménez por un delito de lesións e o garda civil por ameazas, a maiores do delito contra a seguridade viaria.\nO Xulgado do Penal número 1 de Pontevedra absolveu por falta de probas a todos os acusados nun xuízo celebrado este mesmo mércores por un incidente violento rexistrado na vivenda de Olegario Giménez, coñecido como 'rei dos xitanos', na localidade de Tomiño en 2014


“Para que as vacas dean bo leite, hai que tratalas con agarimo” - Campo Galego\nInicio / Noticias de empresa / “Para que as vacas dean bo leite, hai que tratalas con agarimo”\nEntrevista a Ana Chao, gandeira lucense certificada en Benestar Animal que leva máis de 30 anos colaborando co Grupo Lactalis\nGonzalo1977 - 01/06/2021\n01/06/2021 10:50 a.m.\nAna Chao, co seu rabaño nos pastos.\nAna Chao leva máis de 30 anos á fronte dunha granxa en Lugo. A colaboración con Lactalis vén de lonxe, cando a súa nai entregaba o leite á empresa hai máis de 45 anos. Unha relación moi estable e da que Ana Chao comenta sentirse moi segura e apoiada. Cando Ana colleu as rendas da explotación, contaba con 12 vacas e na actualidade supera as 80.\nA gandaría de Ana é unha das 900 que Lactalis ten certificadas en benestar animal. A certificación Welfair™ avala ante os consumidores que o leite foi obtido de vacas que viven en condicións eticamente responsables de benestar, conforme aos protocolos establecidos nos proxectos europeos Welfare Quality e AWIN.\n– Desde que ano contas coa certificación de Benestar Animal? Resultouche complicado obtela?\n– Conto coa certificación de Benestar Animal desde hai máis de dous anos. Cando a entidade encargada da certificación visitou a explotación, puido comprobar en primeira persoa que reunía os requisitos para poder obtela, xa que os animais respondían ós criterios principais de avaliación: están ben alimentados, o aloxamento é cómodo, gozan de boa saúde e teñen un comportamento adecuado. Resultou todo moi sinxelo.\n– Por que apostaches por este tipo de certificación? Que supón esta certificación para a explotación?\n– Apostei por esta certificación porque pon en valor o esforzo e sacrificio que desenvolvemos a diario para que as vacas estean nas mellores condicións posibles. Un traballo e dedicación que ten o seu reflexo tamén nunha mellor calidade do leite. Para a explotación trátase dun recoñecemento que nos motiva a seguir traballando nos mellores estándares de calidade posible.\n– En que condicións teñen que estar os animais? É importante ter unhas vacas coidadas para que dean bo leite?\n– Un dos aspectos que máis se valoran para estar certificado baixo os estándares de Benestar Animal é que as vacas pasten en liberdade e o ideal é que o fagan un mínimo de 216 días ao ano e 6 horas ao día, aparte de dispor de suficiente cantidade de alimento e auga. Deben contar con confort no descanso e facilidade de movemento, que teñan ausencia de feridas e enfermidades… En definitiva, tratalas con agarimo. Sen dúbida, é moi importante que as vacas estean ben coidadas para que dean bo leite. Por exemplo, unha vaca coxa, adelgaza e a calidade do leite xa non é a mesma. O podólogo vacún realiza un labor moi importante.\n– Durante a pandemia, seguiches traballando ao mesmo ritmo?\n– Por suposto, era moi importante seguir fornecendo leite ás fábricas. O consumo nos fogares crecera exponencialmente e había que responder a esta demanda. Mesmo nos meses máis duros da pandemia, durante o primeiro estado de alarma e o confinamento domiciliario, Lactalis seguiu cumprindo co seu compromiso de recollernos leite cada 24/48 horas. Foron meses de moita intensidade, de moito traballo, pero onde os ánimos sempre estiveron arriba porque dalgunha forma, estabamos a colaborar e achegando o noso gran de area para garantir o subministro.\n– Dentro do sector, hai diferenza de trato por ser gandeira?\n– Ao principio, cando comecei si que notaba certa diferenciación polo feito de traballar nun sector máis vinculado ao ámbito masculino, pero hoxe en día non percibo discriminación algunha polo feito de ser muller. Sinto que se me respecta, pero considero que, aínda que se avanzou moito, aínda queda camiño por percorrer.\nNeste sentido, a educación xoga un papel fundamental. As mulleres do rural somos independentes e representamos gran parte da man de obra agrícola e gandeira. O noso papel é fundamental para garantir a continuidade de todo o que implica o medio rural.\nNeste punto gustaríame destacar tamén o papel tan importante que xogan os centros educativos na proxección da nosa profesión. A miña experiencia dime que hai moito descoñecemento. Moitos nenos hoxe en día non saben de onde vén o leite ou que as galiñas poñen os ovos. Creo que é fundamental pór en valor a importancia do traballo que se leva a cabo no rural, sobre todo en Galicia, e que é tan importante para a alimentación.\nAna Chao, coa súa nai.\n– O traballo na explotación, permíteche conciliar coa túa vida persoal e familiar?\n– Si, pola mañá dedícome de maneira total ao muxido e coidado das vacas; a partir do mediodía realizo algunhas tarefas no fogar e pola tarde teño tempo para min. Este traballo sempre me permitiu conciliar, sobre todo cando as miñas fillas eran pequenas, xa que a casa na que vivimos está situada xunto á explotación e o meu marido e eu organizabámonos para ir levalas e recollelas á escola.\n– Como se presenta o futuro da explotación a medio – longo prazo?\n– Somos optimistas, operamos nunha contorna na que a nosa actividade é esencial e onde nos sentimos moi apoiados polo noso principal recolledor, que é Lactalis. Producimos anualmente sobre 350.000 litros de leite e esperamos seguir ao mesmo ritmo durante os próximos anos, cunha aposta firme pola calidade para poder seguir respondendo aos estándares que Lactalis nos pide.


Reaxuste nas enquisas en clave galega con dilución do "efecto arrastre de Sánchez" | Noticias de Galicia | CRTVG\nReaxuste nas enquisas en clave galega con dilución do "efecto arrastre de Sánchez"\nPublicado o 20/05/2019 10:36\n• As coalicións de esquerda vencen nas grandes capitais\nEse reaxuste na intención de voto resúmeo La Voz con este titular: "O efecto arrastre de Sánchez dilúese na recta final da campaña e benefícisase o PP".\nEn Vigo, Abel Caballero obtería unha cómoda maioría absoluta con 18 concelleiros fronte a 5 do PP e 2 do Bloque e da Marea olívica.\nNa Coruña, empate entre PSOE e Partido Popular con 9 cadeiras municipais, mentres a Marea Atlántica quedaría con 5.\nEn Ourense, o PSOE con 9 representantes obtería un máis có PP, con 8. e Democracia Ourensana lograría 5.\nEn Santiago, os socialistas imporíanse con 8 concelleiros e, a mínima distancia, Compostela Aberta e o PP empatan con 7.\nEn Lugo, o Partido Popular ascende á primeira posición con 9 representantes, fronte a 8 dos socialistas e 4 do Bloque.\nEn Pontevedra, o BNG de Fernández Lores acadaría a maioría absoluta con 13 cadeiras fronte a 7 do PP , 4 do PSOE e 1 da Marea.\nEn Ferrol, o Partido Popular obtería a maioría absoluta con 13 escanos, mentres o PSOE lograría 7 e Ferrol en Común, do actual alcalde, 3.\nFaro de Vigo amplía a maioría para os socialistas de Abel Caballero ata os 20 ou 21 escanos. O PP quedaría con 4 e con 2 a Marea viguesa.\nLa Región destaca a vitoria do PP en Ourense con 9 concelleiros fronte a 7 do PSOE e 5 de Democracia Ourensana.\nLa Opinión apunta a un triunfo pola mínima do PSOE na Coruña (9 escanos fronte a 8 do Partido Popular) e 6 atribuídos á Marea Atlántica de Xulio Ferreiro. Como contraste, datos tamén sobre a Coruña de El País: o PSOE lograría de 9 a 10 concelleiros fronte a 7 do PP e de 6 a 7 para a Marea.


Que fará a Academia? | Galicia | EL PAÍS\nMencións transversais ao "delicado" do momento limitan a reflexión sobre o 17 de maio e a necesidade, ou non, de aggiornar o Día das Letras. Desde a súa consagración a un autor que leve morto un mínimo de dez anos á súa operatividade como acto cívico. De entrada, o primeiro dos debates claréxase mañá: entre escoller a un militar liberal como Antonio Fernández y Morales (autor en 1861 dos Ensaios poéticos en dialecto berciano, prologado por Cubí, dous anos antes de Cantares gallegos) ou nominar a Manuel Pardo de Andrade, Filgueira Valverde, Paz Andrade, Ricardo Carvalho Calero ou Uxío Novoneyra hai lecturas políticas directas.\n"Nunha lingua normalizada, o discurso de Calero sería enriquecedor"\n"Podíanse celebrar os vivos, sobre todo se deixa de haber Premios Nacionais"\nA candidatura do autor d'Os Eidos, falecido en 1999, abéirana máis de mil apoios individuais e colectivos -de Viale Moutinho e Juan Gelman a sociedades da emigración-. E xa a presentaron oficialmente Darío Xohán Cabana, Salvador García Bodaño, Ferrín e Margarita Ledo. No caso do filólogo ferrolán, a campaña é antiga. Con destaques recentes: as concellerías de Cultura da Coruña, Ferrol, Santiago, Pontevedra, Vigo e Ourense xa solicitaron á RAG que lle adique as Letras 2010, coincidindo co centenario do seu nacemento. Algúns académicos acóllense ao silencio previo á votación para avaliar "riscos": "O groso da actuación social das Letras vai ao ámbito escolar, e ir co último discurso reintegracionista de Carvalho aos centros sería resucitar as leas do galego escrito ata os primeiros 90. A un país normalizado na súa lingua enriqueceríao, pero hoxe sería un inferno".\nFerrín non opina sobre caixas de tronos na véspera da reunión, pero é claro: "A Academia non se equivoca nunca. Sexa a personalidade que sexa, sempre dará lugar a novas explicacións e posicionamentos. Piñeiro agora xa non é o mesmo que cando entrou". Recoñecendo que a de Calero é unha figura "por analizar, non se pode pasar por riba dela", a tamén académica Margarita Ledo fala de Novoneyra desde a perspectiva que a fixo optar por el: "O seu papel como construtor da lingua, sen fendas a este respecto, e poemas-símbolo como Letanía de Galicia [recóllote da terra, estás mui fonda/ recóllote do pueblo, estás nil toda/ recóllote da Historia, estás borrosa...]. Son poemas caligráficos en xogo coa escrita dentro da escrita, e teñen son: tamén son performativos". Os pasos aínda frescos de Novoneyra, segundo a autora de Porta blindada, remiten a un personaxe "antiautoritario e permeable a todo". "Era moi independente, non tiña horarios... Pero presidiu a Asociación de Escritores en Lingua Galega durante máis dunha década, e como tal foi lerlle manifestos a García-Sabell".\nXusto antes de que García-Sabell fose presidente da Academia, en 1977, substituíndo a Martínez Risco, Calero rexeitou o cargo. Son outras das arestas do primeiro catedrático de Galego, piñeirista de sempre e reintegracionista ao final, en contraste con Novoneyra, nacionalista de esquerda sen partido e ouveador en Madrid con Carlos Oroza. Calero -que foi miliciano da UGT e pagou cárcere- oufanábase de "encher ocos": a gramática, a análise literaria e a novela galega débenlle a estrea contemporánea. "A 100 anos do seu nacemento, sería redondo", recoñece Carlos Quiroga. Para o autor d'O regresso a arder, profesor de Literatura Portuguesa na Universidade de Santiago, a actualidade de Calero aínda se manifesta en Problemas da língua galega (1981). Malia aos riscos de distorsión e as feridas sen encoirar -habería que remexer na normativa desde 1979-, homenaxear a Calero, pensa, "serviría para unir se se fai con honestidade".\n"Igual cós angelitos negros de Machín, os reintegratas tamén merecen un posto no Parnaso", chancean Franco Vicetto & Jenaro Jesus Marinhas, alcume dos mantedores da web Sei o que nos figestes nos últimos 525 anos, onde a crítica e o humor adoitan pronunciarse, tamén, contra a filoloxía clínica -a FAES dixo recentemente que o galego é unha "lingua artificial"-. En Sei o que... apostan por Calero: "Non sería insólito: Meendinho, Martim Códax e Johám de Cangas tamén eran reintegratas".\nO poeta Xabier Cordal adapta a hipótese de Calero ás críticas que leva recibido a RAG desde o Mapa sociolingüístico: "Parece incoherente que por un lado se acose a Academia, non só desde o reintegracionismo, e por outro se lle esixa o recoñecemento de determinadas figuras. Ou se respectan os órganos históricos da lingua galega ou se continúa coas políticas de deslexitimación que tanto dano fan á percepción social do idioma. E creo que non están os tempos para iso".\nA mesma dinámica, canto ao Día das Letras, afecta ao debate usual sobre a súa operatividade como mecanismo de promoción cultural en día festivo. "Mentres eu sexa presidente non se vai cambiar", di con humor Xosé Ramón Barreiro Fernández, que empunta o seu derradeiro semestre como presidente da RAG. Pendente de recibir a proposta de reforma do decreto do galego, sitúa no presente a liturxia das Letras: "Se este ano lemos un manifesto, era para deixar claro que non estamos dispostos a asumir proxectos que atenten contra o galego".\n"A liturxia ten un sentido de fixación que non se pode limitar", di Ledo. "Tamén Novoneyra nos poñía de pé para o Vietnam canto". Cordal razoa que non se pode substituír o carácter simbólico das Letras "como institución nacional", pero suxire un posible adubío: celebrar os vivos, "sobre todo se a Xunta acaba co Premio Nacional de Literatura". "Alguén se figura o escándalo se pretendese facer o mesmo co 17 de maio?".


Lugo bate recors turísticos en agosto\nPreto de 18.000 persoas pasaron en agosto pola Oficina Municipal de Turismo de Lugo e os museos municipais. Concretamente, o centro de atención aos turistas da Praza do Campo atendeu o pasado mes un 6% máis de visitantes que hi un ano e un 19% máis que hai dous, e os museos municipais preto de 6.700 persoas, unhas 1.200 máis que no mes de xullo.\nA Concelleira de Cultura, Turismo, Xuventude e Promoción da Lingua, Carmen Basadre, amosou a súa satisfación cos datos obtidos neste agosto, nos que a Oficina Municipal atendeu a unha media de 356 persoas ao día. Non en van, para a edil é fundamental seguir traballando na liña de potenciar as singularidades de Lugo, cun amplo abano de actividades turísticas de calidade que potencien estas excepcionalidase, capaces de dinamizar a cidade tanto cultural como turisticamente, como as postas en marcha este verán baixo o nome De Verán nas Rúas.\nCarmen Basadre apuntou ademais que estes “os excelentes datos que vimos encadenando mes tras mes poñen de manifesto que a política en materia de turismo que estamos levando dende o equipo de Goberno da os seus froitos”.\nA cidade luguesa un verán máis continúa sendo un referente para os turistas nacionais, avanzou Basadre, ao tempo que sinalou que o 88% dos visitantes atendidos na Oficina Municipal de Turismo eran españois. Un mes máis, os madrileños continúan estando á cabeza (2.481), seguidos dos cataláns (1.378). Tamén destacan as visitas dos viaxieros procedentes de León (1.063) e Andalucía (1.029). Dos visitantes estranxeiros, o 30% procedían de Francia e Italia, tal e como explicou a Concelleira, quen subliñou que tamén visitaron a cidade portugueses, arxentinos, estadounidendes e alemáns.\nEn canto á ocupación hoteleira, a edil explicou que no mes de agosto superou o 84%, incrementándose as pernoctacións en 6,5 puntos con respecto ao mesmo mes do pasado ano. Basadre asegurou que é preciso seguir impulsando e aproveitando as sinerxias entre o goberno local e o sector comercial e turístico para poder incrementar as pernoctacións na cidade. “De cara ao futuro, o reto do Concello é conseguir que se rompa a estacionalidade e se alonge a tempada de turismo, polo que seguiremos poñendo en marcha diferentes actuacións”, subliñou a edil.


Vieiros: Galiza Hoxe - 'SOS para os montes galegos: Non á mina en Pico Vello'\n'SOS para os montes galegos: Non á mina en Pico Vello'\nDiferentes colectivos do país exixen a paralización do proxecto de explotación de andalucita a 50 metros do Parque Natural Fragas do Eume.\nRedacción - 11:00 12/06/2010\nTags: andalucita ciberacción Fragas do Eume mina parque natural Pico Vello\nActo no lugar onde vai ir a mina\nDiferentes colectivos do país, co respaldo da asociación alemá Rettet den Regenwald, iniciaron unha nova acción de protesta esta semana para exixir a paralización do proxecto da mina de andalucita no lugar de Pico Vello. Esta linda co Parque Natural das Fragas do Eume, e está constituída na súa maior parte por fraga mesta e pasteiros.\nO monte Fontardión, ao pé do que está Pico Vello, constitúe o único corredor ecolóxico entre o Parque Natural Fragas do Eume e o LIC Xubia-Castro, ambos os dous incluídos na Rede Natura 2000. "A posta en funcionamento da explotación suporía a perda deste corredor ecolóxico e a destrución irreversíbel dun inmenso patrimonio natural e etnográfico", denuncian os colectivos.\nAdemais, a explotación mineira -din- "afectaría tamén o Parque Natural Fragas do Eume", dado que a entulleira se situaría xusto sobre o rego Maciñeira, afluente do río Eume, principal caudal que percorre o Parque Natural, provocando unha "grave contaminación" por lixivacións e escorreduras.\nInforme de avaliación ambiental\nPorén, no informe de avaliación ambiental non se detallan as repercusións negativas derivadas da execución do proxecto sobre o Parque Natural situado a tan só 50 metros de distancia da zona da extracción, aseguran. Consideran que a faixa de amortecemento é "insuficiente" para o librar das afeccións causadas pola contaminación da mina.\nPor iso, baixo o lema SOS para os montes galegos: Non á mina en Pico Vello, esta iniciativa insta todas aquelas persoas preocupadas pola preservación da zona a enviaren un correo electrónico a diferentes organismos da Administración Pública. Polo momento, perto de dúas mil persoas xa deron o seu apoio á iniciativa.\nAs cartas de protesta da ciberacción están a ser dirixidas ao presidente da Xunta, ao conselleiro de Industria, ao director xeral de Industria, Enerxía e Minas, ao conselleiro de Medio Ambiente, ao secretario xeral de Calidade e Avaliación Ambiental, á presidenta de Augas de Galicia, ao conselleiro do Medio Rural, ao director xeral de Conservación da Natureza e ao alcalde das Pontes.\nApoian a denuncia: Agrupaçom de Montanha Águas Limpas, Adega, Club de Montaña Ferrol, Colectivo Ártabra 21, DROSERA, FEG, Fusquenlla, G.N.Hábitat, Guerrilleiros das Fragas, Néboa, Lapis Verdes, O Rabo do Galo, Saramaganta, a Sociedade Galega de Historia Natural e Verdegaia.\nPoden asinar a carta, que será enviada de xeito automáticco, nesta ligazón\nRoteiro reivindicativo contra o proxecto mineiro nas Fragas do Eume\nA Fiscalía investigará o proxecto mineiro que ameaza as Fragas do Eume\nA rede rebélase contra a mina de andalucita nas Fragas do Eume


APPROACHING THE ELEPHANT, de Amanda Rose Wilder | A Cuarta Parede : A Cuarta Parede\nPor Mari Carmen Fúnez Galán Publicado o 29/05/2015 · Deixa un comentario\nNon pode existir a educación libre,\nporque se deixades a un neno ceibo non o educaredes.\nA contundencia das palabras de Chesterton choca co enfoque que durante case un século foi a base dunha educación desprovista dos patróns dogmáticos e disciplinarios nos que se sustenta a educación convencional, como é o caso das escolas libertarias. Estas propoñen dar liberdade aos nenos para que expresen a súa creatividade e individualidade con actividades dirixidas por estes e observadas polos educadores co gallo de adaptar a contorna ao seu nivel de desenvolvemento e aprendizaxe. Sistemas educativos como a pedagoxía Waldorf ou o método aplicado pola educadora María Montessori, para quen a primeira tarefa da educación é axitar a vida mais deixala ceibe para que se desenvolva, traballaron sobre bases científicas, psicolóxicas e pedagóxicas para tentar que os nenos acaden un grao importante nas súas capacidades creativas, físicas e intelectuais por medio dun material didáctico especializado ao que teñen acceso libremente. Porén, a sentenza de Chesterton podería resumir á perfección o que atopou a directora Amanda Rose Wilder ao querer documentar un curso escolar nunha destas chamadas escolas libres.\nWilder comeza o seu traballo de documentación facendo unha breve introdución sobre a historia das devanditas escolas, para logo entrar de cheo no primeiro ano de vida da Teddy McArdle Free School de Nova Jersey, que só continuaría aberta un ano máis. Durante todo ese ano vai recollendo dende as primeiras ilusións do seu fundador, Alex Khost, até o momento no que este admite a súa frustración ante un proxecto insustentábel. Approaching the Elephant, a primeira longametraxe desta directora, é así a historia dunha morte anunciada, dun fracaso que comeza no mesmo momento no que Khost pretende crear unha escola libertaria sen os parámetros que perfeccionaron durante anos educadores como María Montessori. Khost funda a súa escola cunhas ideas nas que prima a improvisación por riba dun esquema e dunhas normas establecidas para a convivencia, deixando nas mans dos pequenos unha responsabilidade que aínda non están capacitados para asumir. A utopía dunha educación na que os nenos actúen de xeito democrático e racional cae de seguida na visceralidade inherente a uns cativos que proceden do sistema educativo convencional e que, de súpeto, se atopan cunha total liberdade para elixir se prefiren dar aulas de matemáticas ou xogar con serras e machadas, actividades que, obviamente, teñen prohibidas nos seus fogares.\nAmanda Wilder sitúase como mera observadora do que ocorre durante ese ano na escola, sen xulgar o que ve. Neste sentido, a cineasta opta por deixar que a cámara recolla todo o que ocorre na escola, sen ofrecer testemuños de ningunha caste, deixando que imaxes e situacións falen por si soas e filmando en branco e negro nun intento de ofrecer unha percepción equitativa do mundo adulto e infantil. De tódolos xeitos, o que comeza sendo un documental observacional dun método educativo, remata por revelar moito máis do que aparentemente quería a directora. Wilder atópase de súpeto cunha serie de caracteres únicos que permiten que o filme se mergulle no caos que impera na escola, caos que ela mesma aproveita para adaptarse a el e rodar dun xeito máis visceral, sen manipular as situacións nas que se ven envoltos os habitantes da escola, e sentindo en cada momento a tensión que se produce entre os egos dos adultos –seguros, ao comezo, do dominio da situación que a súa posición lles confire– e os dos nenos –conscientes de gañar vantaxe a medida que as súas liberdades cobran protagonismo. Polo tanto, a estrutura dramática que se establece a partir desta tensión aproxima este filme á obxectividade dos traballos de Frederick Wiseman máis do que a un documental que adopte unha visión parcial e persoal do que son as escolas libres.\nApproaching the Elephant deixa de ser así un documental ilustrativo dunha forma de entender a educación para converterse nun mosaico de personalidades excepcionais que permiten que o filme flúa vertixinosamente cara o destino ao que a escola está abocada: primeiro temos ao propio director da mesma, un soñador que revela de seguida unha personalidade feble e pouco resolutiva ante uns nenos que pasan por riba del sen apenas esforzo; logo está Lucy, unha nena que sabe aproveitar esa debilidade para chantaxear emocionalmente a educadores e compañeiros; e por último está o neno que coa súa actitude remata o fracaso do proxecto de Khost: Giovanni. Como adoita acontecer na maioría de escolas, Giovanni é ese suxeito susceptíbel de xerar unha absoluta desorde na aula por mor da súa indisciplina, un suxeito para o que a falla dun adestramento máis estrito, como propón Khost, é un terreo abonado para sementar o caos. Lonxe de limitarse a reflectir o tortuoso día a día da escola, Wilder descobre neste tres personaxes un diamante en bruto co que plasmar a dificultade de construír unha sociedade democrática cando os elementos que compoñen esa sociedade son resistentes dende a súa propia base a unhas mínimas normas de tolerancia, por moito que se pretenda de entrada xusto o contrario.\n’APPROACHING THE ELEPHANT’ E O DIRECT CINEMA\nArquivado en NÚMERO 26, OBRADOIRO · Coas etiquetas Alex Khost, Amanda Rose Wilder, approaching the elephant, Cine y Educación, cinema documental, cinema e educación, Documental Observacional, documentario, educación, Escolas Libertarias, Escuelas Libertarias, Modo Observacional, Pedagogía, Pedagoxía, play-doc, Play-Doc 2015, Teddy McArdle Free School